EURÓPSKY DVOR AUDÍTOROV

12, rue Alcide De Gasperi

1615 Luxembourg

LUXEMBOURG

Tel. +352 4398-1

E-mail: eca-info@eca.europa.eu

Internet: http://eca.europa.eu

Twitter: @EUAuditorsECA

YouTube: EUAuditorsECA

Viac doplňujúcich informácií o Európskej únii je k dispozícii na internete.

Sú dostupné cez server Európa (http://europa.eu).

Luxemburg: Úrad pre vydávanie publikácií Európskej únie, 2015

Print | ISBN 978-92-872-2724-9 | ISSN 1831-0931 | doi:10.2865/13634 | QJ-AB-15-010-SK-C
PDF | ISBN 978-92-872-2739-3 | ISSN 1977-5776 | doi:10.2865/189130 | QJ-AB-15-010-SK-N
EPUB | ISBN 978-92-872-2730-0 | ISSN 1977-5776 | doi:10.2865/050640 | QJ-AB-15-010-SK-E

© Európska únia, 2015

Rozmnožovanie je povolené len so súhlasom autora.

Na každé použite alebo reprodukciu mapy na strane 46 je potrebné požiadať priamo o súhlas držiteľa autorských práv.

AKO ZÍSKAŤ PUBLIKÁCIE EÚ

Bezplatné publikácie:

•jeden kus:
prostredníctvom webovej stránky EU Bookshop (http://bookshop.europa.eu);

•viac kusov alebo plagátov/máp:
na zastúpeniach Európskej únie (http://ec.europa.eu/represent_sk.htm); v delegáciách,
ktoré sídlia v nečlenských krajinách EÚ (http://eeas.europa.eu/delegations/index_sk.htm);
kontaktovaním služby Europe Direct (http://europa.eu/europedirect/index_sk.htm);
na bezplatnom telefónnom čísle 00 800 6 7 8 9 10 11 (v rámci EÚ) (*).

(*)Za poskytnutie informácií sa neplatí, podobne ako za väčšinu hovorov (niektorí mobilní operátori, verejné telefónne automaty alebo hotely si však môžu účtovať poplatok).

Platené publikácie:

•prostredníctvom webovej stránky EU Bookshop (http://bookshop.europa.eu).

SK
2015

Č. 11

Osobitná správa

Riadi Komisia dobre
dohody o partnerstve
v sektore rybolovu?

(podľa článku 287 ods. 4 druhého pododseku ZFEÚ)

Audítorský tím

V osobitných správach EDA sa predkladajú výsledky vybraných auditov výkonnosti a auditov zhody, ktoré sa týkajú konkrétnych rozpočtových oblastí alebo tematických oblastí riadenia. EDA vyberá a navrhuje tieto audítorské úlohy tak, aby mali maximálny dosah, pričom sa zohľadňujú riziká pre výkonnosť či zhodu, výška súvisiacich príjmov alebo výdavkov, budúci vývoj a politický a verejný záujem.

Tento audit výkonnosti uskutočnila audítorská komora I, ktorej predsedá člen EDA Augustyn Kubik a ktorá sa špecializuje na výdavky v oblasti ochrany a riadenia prírodných zdrojov. Audit viedol člen EDA Jan Kinšt, pomáhali mu Alejandro Ballester Gallardo, vedúci kabinetu; Colm Friel, vedúci oddelenia; Maria Luisa Gómez-Valcárcel, hlavná audítorka; Oana Dumitrescu, audítorka a Frédéric Soblet, audítor.

Zľava doprava: F. Soblet, M. L. Gómez-Valcárcel, C. Friel, J. Kinšt, A. Ballester Gallardo, O. Dumitrescu.

Obsah

Skratky

Zhrnutie

Úvod

Potreba medzinárodných rybárskych dohôd

Dohody o partnerstve v sektore rybolovu (FPA)

Európska flotila vo vzdialených vodách a FPA

Rozsah auditu a audítorský prístup

Pripomienky

Časť I – Rokovania o FPA

Komisia prerokovala a obnovila FPA včas s cieľom predísť prerušeniu rybolovných činností

Komisia prerokovala príslušnú sieť dohôd, konzistentnosť v rámci oblasti Indického oceánu by však bolo možné zlepšiť

Cieľ FPA, ktorým je zabezpečiť, aby sa dohodnuté rybolovné možnosti týkali len nadbytočných rybolovných zdrojov, bol ťažko dosiahnuteľný

Náklady na FPA, ktoré dohodla Komisia, boli so zreteľom na mieru využívania v minulosti pomerne vysoké

Informácie z následných hodnotení neboli vždy v rozhodovacom procese a pri rokovaniach užitočné

Časť II – Vykonávanie zložiek FPA týkajúcich sa prístupových práv a sektorovej podpory

Postup vydávania oprávnení na rybolov (udeľovanie licencií) bol zdĺhavý a ťažkopádny, Komisia napriek tomu neprijala opatrenia s cieľom zistiť, čo by bolo možné zlepšiť

Centrálne monitorovanie úlovkov nebolo primerané a ohrozuje včasné zistenie problémov a správny výpočet platieb

Komisia a partnerské krajiny sa dohodli na príslušných činnostiach, ktoré majú byť financované pomocou sektorovej podpory, chýbala však koordinácia s ostatnými partnermi v tomto sektore

Kontrola Komisie nad opatreniami sektorovej podpory bola obmedzená a opatrenia, ktoré partnerské krajiny skutočne vykonávajú boli v niektorých prípadoch odlišné od dohodnutých opatrení

Platby Komisie v oblasti sektorovej podpory neboli viazané na pokrok dosahovaný partnerskými krajinami pri uskutočňovaní dohodnutých opatrení

Závery a odporúčania

Príloha I | — | Dohody o partnerstve v sektore rybolovu: ďalšie informácie o ich prerokúvaní a vykonávaní
Príloha II | — | Dohody o partnerstve v sektore rybolovu platné na rok 2015
Príloha III | — | Dohody o partnerstve v sektore rybolovu

Odpoveď Komisie

Skratky

EDA: Európsky dvor audítorov

EEZ: Výhradná hospodárska zóna (Exclusive Economic Zone)

ERF: Európsky rozvojový fond

ERS: Systém elektronického nahlasovania (alebo elektronický denník)

EÚ: Európska únia

FAO: Organizácia pre výživu a poľnohospodárstvo

FPA: Dohoda o partnerstve v sektore rybolovu

GR: Generálne riaditeľstvo

IOC: Komisia pre Indický oceán

IOTC: Komisia pre tuniaky z Indického oceánu (Indian Ocean Tuna Commission)

MSY: Maximálny udržateľný výnos (Maximum Sustainable Yield)

RFMO: Regionálna organizácia pre riadenie rybárstva

STECF: Vedecký, technický a hospodársky výbor pre rybné hospodárstvo

UNCLOS: Dohovor Organizácie Spojených národov o morskom práve (United Nations Convention on the Law of the Sea)

VMS: Systém monitorovania plavidiel (Vessel Monitoring System)

Zhrnutie

I

Európska únia (EÚ) rokuje o dohodách s pobrežnými krajinami s cieľom získať pre vonkajšiu flotilu EÚ právo na prístup do rybolovnej oblasti týchto krajín. Tieto dohody sa vyvinuli z jednoduchých dohôd o prístupe z 80. rokov 20. storočia do podoby dohôd o partnerstve v sektore udržateľného rybolovu (SFPA), ktorých cieľom je udržať rybolovné zdroje a súčasne rozvíjať sektor rybárstva partnerskej krajiny prostredníctvom sektorovej podpory. Komisia sa usiluje o rozšírenie siete dohôd, keďže tieto dohody ponúkajú významné výhody nielen pre flotilu EÚ, ale aj pre partnerské krajiny.

II

Dvor audítorov kontroloval rybárske dohody, pri ktorých sa použili finančné prostriedky z rozpočtu EÚ (t. j. vylúčili sa dohody založené na výmene rybolovných kvót). Dvor audítorov preskúmal štyri z 12 dohôd platných v čase konania auditu: Mauritánia (viacdruhová dohoda v Atlantickom oceáne), Madagaskar, Mozambik a Seychely (dohody týkajúce sa plavidiel na lov tuniakov v Indickom oceáne). Tieto štyri FPA predstavovali 77 % platieb v rámci FPA v roku 2013.

III

Cieľom tohto auditu bolo hodnotiť, či Komisia riadi FPA dobre. Znamenalo to preskúmať rokovania o FPA a uplatňovanie prístupových práv a sektorovej podpory. Dvor audítorov pri audite dospel k záveru, že Komisia vo všeobecnosti riadi FPA dobre, ale stále existujú viaceré oblasti, ktoré možno zlepšiť, pokiaľ ide o proces rokovaní a implementáciu protokolov.

IV

Postupy rokovaní o FPA a ich obnovenia sú často zložité a zdĺhavé, Komisia však tieto ťažkosti zvládala dobre a až na pár výnimiek sa podarilo predísť prerušeniu rybolovných činností flotily. Sieť prerokúvaných dohôd bola relevantná pre potreby a priority príslušnej flotily EÚ.

V

V prípade, že zdĺhavé rokovania o nových protokoloch ohrozovali kontinuitu rybolovných činností, plavidlá mohli v zmysle článku 9 nariadenia (ES) č. 1006/2008 podať žiadosť o oprávnenie na rybolov v príslušnej tretej krajine prostredníctvom Komisie až do podpísania nového protokolu. Nie je to však v súlade s ďalšou požiadavkou právnych predpisov, konkrétne „doložkou o výhradnom práve“, ktorej uplatnenie viedlo k nedorozumeniam medzi partnerskou krajinou a Komisiou.

VI

FPA sú prezentované ako nástroje zabezpečujúce udržateľnosť príslušných druhov rybolovu. Ako je stanovené v nariadení o spoločnej rybárskej politike, dohodnuté rybolovné možnosti by mali zabezpečiť, aby plavidlá EÚ lovili len nadbytočné zdroje partnerských krajín. Pojem nadbytku sa však v praxi veľmi ťažko uplatňuje, pretože chýbajú spoľahlivé informácie o populácií rýb a rybolovnom úsilí domácich rybárskych flotíl alebo iných zahraničných flotíl, ktorým partnerské krajiny tiež povolili prístup.

VII

Skutočná jednotková cena za tonu rýb bola často vyššia ako dohodnutá jednotková cena. Hoci sa na rokovaniach zohľadnili úlovky zaznamenané v predchádzajúcich protokoloch, často zostávala referenčná tonáž dohodnutá v najnovších protokoloch vyššia, čo viedlo k pravidelnému nedostatočnému využívaniu. Finančný príspevok EÚ však bol vyplatený v plnej výške bez ohľadu na využívané rybolovné možnosti. Nedostatočné využívanie protokolov a výsledné vysoké náklady by sa sčasti dali pripísať technickým podmienkam prerokovaným s partnerskými krajinami, ktoré sú v súlade s ich vnútroštátnymi právnymi predpismi alebo zabezpečujú udržateľnosť rybolovných činností.

VIII

Informácie uvedené v nezávislých následných hodnoteniach FPA nie sú vždy dostatočne úplné, konzistentné alebo porovnateľné, čo znižuje ich užitočnosť ako základu pre rozhodnutie pri rokovaní o protokoloch.

IX

Na základe auditu sa dospelo k záveru, že riadenie týkajúce sa uplatňovania prístupových podmienok nebolo dostatočne spoľahlivé. Komisia náležite nemonitorovala priebeh zdĺhavého a ťažkopádneho postupu udeľovania licencií, aby určila dôvody omeškaní a oblasti možných zlepšení.

X

Pri audite sa zistili nedostatky v správe údajov o úlovkoch, čo dokladajú rozdiely medzi údajmi o úlovkoch, ktoré poskytli členské štáty, Komisia a následnými hodnoteniami. Vzhľadom na to, že platby v rámci FPA sa zakladajú na údajoch o úlovkoch, má to za následok finančné riziko.

XI

Plánovanie sektorovej podpory sa síce zlepšilo, avšak úloha Komisie pri monitorovaní vykonávania kontrolovaných protokolov bola stále obmedzená. Nie je jasný rámec, ktorý by stanovoval pravidlá oprávnenosti a vysledovateľnosti financovaných opatrení. Komisia okrem toho nemá dostatočné práva v oblasti kontroly, napríklad partnerské krajiny v niektorých prípadoch prijali rozdielne opatrenia, ako boli naplánované, a tieto opatrenia nemusia prispieť účinne k dosiahnutiu cieľov FPA.

XII

Napokon protokoly umožňujú platby pozastaviť, ale neumožňujú čiastočné zníženie platieb v rámci sektorovej podpory v prípadoch, keď sa dohodnuté opatrenia alebo výsledky dosiahnu len čiastočne. Okrem toho, napriek rovnakému konceptu rozvoja sú podmienky vyplácania sektorovej podpory odlišné od podmienok získania rozpočtovej podpory z Európskeho rozvojového fondu, čo niekedy vedie k nezrovnalostiam.

XIII

Dvor audítorov predkladá tieto odporúčania.

Komisia by v snahe zlepšiť rokovania o nových FPA a protokoloch mala:

a)preskúmať spiace dohody a posúdiť, ako riešiť prerušenie rybolovných činností, ktoré vzniklo na základe doložky o výhradnom práve, pri súčasnom dodržaní zásady spoločnej rybárskej politiky. Komisia by mala tiež objasniť a zahrnúť do protokolov primerané opatrenia, aby sa zabezpečila kontinuita rybolovných činností medzi dvoma protokolmi;

b)definovať regionálne stratégie na rozvoj riadenia rybolovu a zabezpečiť, aby protokoly prerokúvané v rámci rovnakého regiónu boli konzistentné s príslušnou regionálnou stratégiou a ďalšími prostriedkami EÚ;

c)pri prerokúvaní rybolovných možností nových protokolov zvážiť mieru plnenia predchádzajúcich protokolov a snažiť sa o lepšie prepojenie platieb za prístupové práva a skutočného výlovu a zároveň zabezpečiť, aby rybolovné aktivity neboli nepriaznivo ovplyvnené;

d)lepšie analyzovať potenciálny dosah ustanovení SFPA na využívanie protokolu, pri súčasnom zachovaní vzájomných výhod pre EÚ a príslušné partnerské štáty, napríklad pomocou konzultácií s príslušnými zainteresovanými stranami s cieľom určiť prípady, ktoré vyžadujú podrobnejšie posúdenie dosahu rozhodujúcich ustanovení;

e)lepšie zamerať následné hodnotenia, aby získala konzistentnú a porovnateľnú analýzu návratnosti verejných finančných prostriedkov vynaložených v rámci týchto protokolov, ako aj komplexnú a kritickú analýzu ich účinnosti pre EÚ a príslušnú partnerskú krajinu.

Komisia by v snahe zlepšiť plnenie FPA mala bezodkladne:

f)zaviesť postupy na monitorovanie každého kroku v procese udeľovania licencií vrátane času, ktorý potrebovali členské štáty, partnerské krajiny a útvary Komisie, aby identifikovala nedostatky v postupe a zabezpečila následnú kontrolu;

g)podporila prijatie elektronických licencií alebo zoznamu oprávnených plavidiel na celé obdobie platnosti licencií;

h)zabezpečiť, aby novú databázu úlovkov v plnej miere používali vlajkové členské štáty a aby poskytovala spoľahlivé údaje o úlovkoch, ktoré možno konsolidovať, monitorovať a aktualizovať;

i)pri nových protokoloch navrhnúť zavedenie požiadaviek oprávnenosti na posúdenie opatrení, ktoré sa zohľadňujú pri financovaní sektorovej podpory (ďalšie požiadavky by sa mohli týkať vysledovateľnosti, výberu, vykazovania a merania výkonnosti a kontrolných právomocí Komisie);

j)zabezpečiť účinnú koordináciu v rámci sektorovej pomoci FPA s ďalšími rozvojovými partnermi pôsobiacimi v odvetví rybolovu;

k)zabezpečiť, aby vyplácanie sektorovej podpory bolo v súlade s ostatnými platbami rozpočtovej podpory EÚ a zakladalo sa na výsledkoch, ktoré partnerské krajiny dosiahli pri uskutočňovaní matice spoločne dohodnutých opatrení.

Úvod

Potreba medzinárodných rybárskych dohôd

01

Princíp voľného prístupu na otvorené more sa od polovice 70. rokov 20. storočia a v nadväznosti na Tretiu konferenciu Organizácie Spojených národov o morskom práve (Unclos III) postupne vytrácala. Dohovor nadobudol účinnosť v roku 1982 po deviatich rokoch rokovaní a v medzinárodnom práve sa zaviedla právomoc štátov požadovať zvrchovanosť vo vodách do 200 námorných míľ od pobrežia (výhradná hospodárska zóna) na účely prieskumu a využívania prírodných zdrojov v týchto vodách, ich uchovávania a hospodárenia s nimi. Čoraz viac krajín sa rozhodlo rozšíriť svoju zvrchovanosť na 200 míľovú hranicu a v dôsledku toho asi 90 % rybolovných zdrojov prešlo pod kontrolu pobrežných krajín. Mnohé flotily vo vzdialených vodách¹, ktoré predtým lovili v týchto vodách, boli následne povinné uzavrieť s pobrežnými štátmi dohodu o prístupe.

02

V dôsledku toho EÚ (alebo Európske spoločenstvo, ako sa v tom čase nazývala) začala s pobrežnými štátmi, väčšinou rozvojovými krajinami, vyjednávať dvojstranné dohody o rybolove. Tieto dohody boli pôvodne jednoduché dohody o prístupe, ktoré poskytovali rybolovné možnosti pre flotily EÚ vo vzdialených vodách a boli významným zdrojom príjmu pre tieto rozvojové štáty. Dohody boli komerčné svojou povahou a vo všeobecnosti vychádzali z princípu „zaplať, vylov a choď“.

03

Od roku 1981 EÚ vyjednala aj viaceré „severské dohody“. Sú to recipročné dohody, ktoré sa týkajú výmeny rybolovných možností medzi flotilami EÚ a flotilami Nórska, Islandu a Faerských ostrovov, bez finančného príspevku. Táto správa sa nezaoberá týmito dohodami.

Dohody o partnerstve v sektore rybolovu (FPA)

04

Jednoduché dohody o prístupe boli kritizované, predovšetkým za nadmerne využívané zásoby, nedostatok transparentnosti a presadzovania a súlad s nariadeniami, nedostatočné využívanie schopnosti vyjednávať a presadzovať zo strany rozvojových pobrežných štátov a za to, že neboli primeraným nástrojom na zabezpečenie rozvojovej spolupráce v oblasti rybárstva.

05

V nadväznosti na tieto kritické reakcie sa reformou spoločnej rybárskej politiky z roku 2002 zaviedol pojem „partnerstvo“ na zdôraznenie cieľov EÚ spočívajúcich v podpore rozvoja sektora rybárstva v tomto štáte v jeho partnerských krajinách, podpore a posilnení politického dialógu medzi EÚ a rozvojovými krajinami a podpore udržateľného rybárstva. Táto nová generácia dohôd sa nazývala dohody o partnerstve v sektore rybolovu (FPA) (pozri rámček 1). Finančná pomoc bola rozdelená do dvoch osobitných častí: právo na prístup do výhradnej hospodárskej zóny a „sektorová“ finančná podpora, ktorej cieľom je presadiť udržateľný rozvoj rybárstva v partnerských krajinách.

Rámček 1

Ciele FPA²

οzabezpečiť racionálne a udržateľné využívanie živých morských zdrojov v partnerských krajinách (zavedenie pojmu prebytku z dohovoru Organizácie Spojených národov o morskom práve)³;

οochrana zamestnanosti v regiónoch Únie, ktoré sú závislé na rybolove;

οzabezpečovanie nepretržitej existencie a konkurencieschopnosti sektora rybárstva EÚ;

οzabezpečovanie primeraného zásobovania trhu Únie;

οvytváranie pridanej hodnoty pre Úniu;

οzlepšiť riadenie rybárstva partnerských krajín prostredníctvom rozvoja ich schopností hospodárenia so zdrojmi rybného hospodárstva a ich kontroly;

οpodporovať hospodársky rozvoj rybárstva v partnerských krajinách, ako aj zamestnanosť, hygienické podmienky a obchodné prostredie v sektore.

06

Komisia sa domnieva, že FPA ponúkajú oproti iným metódam významné výhody z hľadiska prístupu európskej flotily vo vzdialených vodách k vodám a zdrojom tretích krajín. Konkrétne:

–FPA poskytujú európskej flotile prístup k rybolovným oblastiam na základe jasnejšieho, jednotného a stabilnejšieho právneho rámca, čím poskytujú väčšiu právnu istotu než súkromné dohody medzi európskymi majiteľmi plavidiel a štátmi, ktoré nie sú členskými štátmi EÚ. Európski majitelia lodí taktiež vyjadrili svoju preferenciu pre FPA a požiadali Komisiu, aby rozšírila sieť dohôd, dokonca i za cenu zvýšenia ich príspevku na prístupové práva.

–FPA podporujú vedeckú spoluprácu medzi EÚ a jej partnerskými krajinami. Podľa protokolov sa na stretnutiach vedeckého výboru preverujú úrovne populácií rýb a zohľadňujú uznesenia regionálnych rybárskych organizácií. Partnerské krajiny niekedy spolupracujú s vedcami EÚ, ktorí pôsobia v rámci činnosti flotily v ich krajinách.

–Na zabezpečenie rovnakých podmienok pre rôzne flotily vo vzdialených vodách v pobrežných krajinách EEZ sa v protokoloch nachádza aj doložka o nediskriminácii. To znamená, že technické normy a ďalšie princípy udržateľnosti, ktoré sa uplatňujú pri FPA, by sa mali uplatňovať aj pri dohodách medzi príslušnými partnerskými krajinami a ďalšími flotilami nachádzajúcimi sa v EEZ. Malo by sa tým zároveň podporiť udržateľné hospodárenie so zdrojmi rybolovu.

–V partnerských krajinách FPA podporujú lepšiu správu a riadenie miestneho sektora rybárstva prostredníctvom monitorovania, kontroly činností vnútroštátnych a zahraničných flotíl a dohľadu nad nimi. FPA poskytujú významné finančné krytie na podporu udržateľného rozvoja miestneho rybolovu.

07

Reforma spoločnej rybárskej politiky z roku 2014 zaviedla pojem udržateľná dohoda o partnerstve v sektore rybolovu (SFPA). Reformou sa majú zlepšiť niektoré hľadiská FPA, ako je množstvo dostupných informácií, na základe ktorých možno stanoviť dostupný nadbytok v EEZ partnerských krajín, podpora udržateľného rybolovu vo vodách partnerských krajín lepším zacielením a pravidelným monitorovaním sektorovej podpory EÚ a zaradenie doložky o ľudských právach. Hlavným cieľom SFPA je poskytnúť právny, environmentálny, hospodársky a sociálny rámec pre riadenie rybolovných činností vykonávaných rybárskymi plavidlami Únie vo vodách tretích krajín, kde by sa mali uplatňovať podobné normy, ktoré platia pre rybárske plavidlá Únie vo vodách EÚ.

08

Komisia zaviedla na niekoľko rokov doložku o výhradnom práve, ktorá sa vzťahuje na všetky platné FPA, aby upevnila rámec pre riadenie rybolovných činností flotily EÚ vo vzdialených vodách. Keď je medzi EÚ a partnerskou krajinou platná dohoda, rybárske plavidlá EÚ môžu pôsobiť vo vodách partnerskej krajiny iba v prípade, že majú oprávnenie na rybolov, ktoré bolo vydané podľa protokolu k tejto dohode (pozri bod 10).

Európska flotila vo vzdialených vodách a FPA

09

Hoci flotila vo vzdialených vodách predstavuje menej ako 1 % flotily EÚ, len s 335 plavidlami z 86 283 registrovaných plavidiel v EÚ, pokiaľ ide o rybolovnú kapacitu, je omnoho významnejšia s 18 % hrubej tonáže a 7 % výkonu motora⁴ celkovej rybárskej flotily EÚ. Flotila vo vzdialených vodách je významným dodávateľom rýb na európsky trh, pretože podľa odhadov zabezpečuje 15 % všetkých úlovkov flotily EÚ. Zároveň na ňu pripadajú 4 % zamestnanosti vo flotile EÚ. Približne polovica úlovkov flotily vo vzdialených vodách sa uskutočňuje v rámci dohôd o partnerstve v sektore rybolovu.

10

Pri príprave FPA rokuje EÚ a jej partnerské krajiny o dohode a jej vykonávacích protokoloch. Táto dohoda poskytuje rámec pre dlhodobú spoluprácu v rybárstve a v protokoloch sú vymedzené podrobné podmienky. Protokoly sa spravidla prerokúvajú každý tretí až šiesty rok po dohode s partnerskou krajinou. V súvislosti s FPA sa táto správa týka najmä protokolov. Ďalšie podrobnosti o procese rokovaní a povinnostiach podľa FPA sa uvádzajú v prílohe I.

11

V roku 2014 boli z rozpočtu EÚ uskutočnené platby vo výške 69 mil. EUR na FPA, ktoré predstavujú významný pokles oproti sume vo výške viac ako 200 mil. EUR vyplatenej v 90. rokoch 20. storočia. Sčasti je to vysvetlené tým, že v decembri 2014 uplynula platnosť protokolu s Mauritániou, v rámci ktorého neboli uskutočnené žiadne platby v roku 2014, ale v roku 2013 sa vyplatilo 67 mil. EUR. Len Maroko predstavovalo vyše 40 % celkovej sumy za rok 2014. Okrem toho na tieto FPA finančne prispievajú aj prevádzkovatelia výmenou za oprávnenia na rybolov. Ich podiel sa v posledných rokoch neustále zvyšuje.

12

V prílohe II sa uvádza 13 FPA platných v roku 2015, s ročným finančným príspevkom vo výške 71 mil. EUR. Tri z 13 platných dohôd sú zmiešané dohody, na základe ktorých má flotila EÚ prístup k rôznym populáciám rýb v EEZ partnerskej krajiny. Zvyšné sú dohody týkajúce sa plavidiel na lov tuniakov, na základe ktorých sa udeľujú rybolovné práva v EEZ partnerskej krajiny plavidlám EÚ, ktoré sledujú migrujúce populácie tuniakov a iné druhy migrujúce na veľké vzdialenosti pri ich presunoch okolo Afriky, Indického a Tichého oceánu.

13

Ďalšie FPA bez aktuálnych protokolov sú uzavreté s Gambiou (od 1. 7. 1996), Rovníkovou Guineou (od 30. 6. 2001), Šalamúnovými ostrovmi (od 9. 10. 2012), Mikronéziou (od 25. 2. 2010), Mauritániou (od decembra 2014)⁵ a Mozambikom (od januára 2015). Ak je dohoda stále platná, ale jej protokoly je potrebné obnoviť, ako je to v prípade uvedených dohôd („spiace dohody“), flotila EÚ nemá prístup k rybolovnej oblasti danej krajiny v súlade s doložkou o výhradnom práve (pozri bod 8).

1Rybárske plavidlá loviace mimo svojich vnútroštátnych vôd.

2Závery Rady pre poľnohospodárstvo a rybárstvo z 19. júla 2004 a z 19. – 20. marca 2012.
Väčšina týchto cieľov bola aj v nariadení Rady (ES) č. 861/2006 z 22. mája 2006, ktorým sa ustanovujú finančné opatrenia Spoločenstva na vykonávanie spoločnej politiky v oblasti rybného hospodárstva a finančné opatrenia v oblasti morského práva (článok 7) (Ú. v. EÚ L 160, 14.6.2006, s. 1).
Článok 31 nariadenia Európskeho parlamentu a rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES (Ú. v. EÚ L 354, 28.12.2013, s. 22), ktorým sa stanovujú zásady a ciele dohôd o partnerstve v odvetví udržateľného rybárstva.

3Ustanovenie článku 62 ods. 2 dohovoru Organizácie Spojených národov o morskom práve (Unclos) tento nadbytok uvádza ako časť povoleného výlovu, ktorý pobrežný štát nemôže alebo nechce využívať sám.

4Údaje z výročnej hospodárskej správy o rybárskej flotile EÚ z roku 2014 (STECF 14-16) zodpovedajú flotile vo vzdialených vodách v roku 2012. Európska flotila vo vzdialených vodách sa v tejto správe definuje ako flotila, ktorú tvoria všetky plavidlá registrované v EÚ, ktoré majú vyše 24 metrov a pôsobia v ostatných rybolovných oblastiach, vrátane niektorých najvzdialenejších regiónov EÚ.

5Rokovania medzi Európskou komisiou a Mauritániou v súvislosti so zriadením nového protokolu boli úspešne ukončené dňa 10. júla 2015. Tento štvorročný protokol dosahuje výšku 59,125 mil. EUR ročne, potrebné je ešte jeho schválenie Radou a súhlas Európskeho parlamentu.

Rozsah auditu a audítorský prístup

14

Cieľom tohto auditu bolo hodnotiť, či Komisia dobre riadi FPA, a to pomocou týchto otázok:

1.Riadi Komisia rokovania o FPA a ich protokoloch dobre?

S cieľom zodpovedať túto otázku Dvor audítorov preskúmal proces rokovaní o štyroch kontrolovaných FPA a pozrel sa na to, či Komisia prerokovala alebo obnovila protokoly včas, aby zabezpečila pokračovanie činností európskej flotily. Pri audite ďalej hodnotil, či boli rokovania o rybolovných možnostiach a finančných príspevkoch v súlade s cieľmi FPA, ktorými je zabezpečiť udržateľnosť populácií rýb s primeranými nákladmi pre EÚ, zlepšiť riadenie rybolovu partnerských krajín a podporiť hospodársky rozvoj ich sektora rybárstva.

2.Riadi Komisia vykonávanie FPA dobre?

S cieľom zodpovedať túto otázku Dvor audítorov preskúmal, ako Komisia riadi postup udeľovania licencií, a spoľahlivosť systému nahlasovania údajov o úlovkoch. Pri audite sa ďalej hodnotilo, či Komisia náležite navrhla, kontrolovala a monitorovala opatrenia financované v rámci zložky sektorovej podpory FPA.

15

Súčasťou audítorského prístupu boli stretnutia s príslušnými zainteresovanými stranami⁶, analýza informácií získaných z Komisie a návštevy na mieste vo vybraných členských štátoch (Španielsko a Francúzsko) a v štyroch partnerských krajinách, s ktorými EÚ uzatvorila FPA. Tri partnerské krajiny vybrané na tento audit sa nachádzali v Indickom oceáne (Madagaskar, Mozambik a Seychely), aby bolo možné získať regionálny pohľad. Okrem toho bola vybraná Mauritánia ako príklad viacdruhovej dohody a rovnako z toho dôvodu, že ide o finančne najvýznamnejšiu dohodu. Tieto štyri kontrolované FPA v roku 2013 spolu predstavovali 77 % platieb v rámci FPA.

16

Audítorské dôkazy boli doplnené prieskumom určeným prevádzkovateľom rybárskej flotily EÚ vo vzdialených vodách. 70 % vlastníkov lodí tejto flotily odpovedali⁷.

6Medzi zainteresované strany patril Európsky parlament a MVO v oblasti námornej zamestnanosti a morského prostredia. Dvor audítorov navštívil aj združenia prevádzkovateľov plavidiel a spracovateľov rýb v Španielsku a vo Francúzsku.

7Na prieskum Dvora audítorov odpovedalo 21 vlastníkov / združení rybárskych plavidiel, ktorí spolu prevádzkujú 319 plavidiel (z toho 233 pod vlajkou členských štátov EÚ) loviacich mimo európskych vôd. Uvedených 233 plavidiel predstavovalo 70 % z 335 plavidiel tvoriacich európsku flotilu vo vzdialených vodách. 79 % z plavidiel zahrnutých do prieskumu sa plavilo v regiónoch Atlantického a Indického oceána, z toho 32 % sú plavidlá loviace na morskom dne, 22 % pelagické vlečné siete, 7 % plavidlá s vakovými sieťami, 7 % plavidlá s lovnými šnúrami, 7 % plavidlá s navíjacími vlečnými sieťami a plavidlá s lovnými šnúrami na hlbokomorský lov merlúzy senegalskej a 4 % sú plavidlá na lov tuniakov udicami.

Pripomienky

Časť I – Rokovania o FPA

Komisia prerokovala a obnovila FPA včas s cieľom predísť prerušeniu rybolovných činností

17

Rokovania o dohodách, na základe ktorých má flotila EÚ prístup k rybolovným oblastiam EEZ pobrežných štátov, by sa mali zamerať na zabezpečenie plynulého prístupu, aby sa predišlo negatívnemu dosahu na tento sektor. Rada požiadala Komisiu, aby zabránila akémukoľvek prerušeniu rybolovných činností po uplynutí platnosti dohody alebo protokolu. Podobne pri rokovaní o protokole sa Komisia snaží zaviesť možnosť predbežného vykonávania od dátumu podpisu až po dátum konečnej ratifikácie.

18

Dvor audítorov preskúmal proces rokovaní Komisie v prípade štyroch FPA zahrnutých do auditu, ktoré boli platné v čase konania tohto auditu. Pri audite sa zohľadnilo, či boli protokoly obnovené včas, aby sa predišlo prerušeniu rybolovných činností flotily EÚ vo vzdialených vodách.

19

Rokovanie o nových protokoloch je dlhý a zložitý proces. Komisia rokuje na základe mandátu Rady, ktorá podpisuje protokol s partnerskou krajinou. Parlament musí následne udeliť svoj súhlas. Viac podrobností o procese rokovaní je uvedených v prílohe I. Na pokračovanie rybolovných činností je teda nutné, aby Komisia začala proces rokovaní o novom protokole v dostatočnom predstihu pred uplynutím platnosti súčasného protokolu.

20

Celý proces rokovaní o štyroch protokoloch zahrnutých do auditu – od vydania mandátu Rady až po dátum nadobudnutia účinnosti po odsúhlasení Parlamentom alebo ratifikácii partnerskou krajinou – trval 71 až 134 týždňov (ako je znázornené v obrázku 1). Dĺžka trvania rokovaní závisí od faktorov, ktoré rokujúce strany nemôžu v plnej miere predvídať alebo ovplyvniť. Komisia odhadla, že minimálne potrebuje od skončenia rokovaní („parafovanie“ protokolu) po prípravu protokolu na podpis Rade 12 týždňov a Rada potrebuje ďalších šesť až osem týždňov na kontrolu. Očakáva sa, že od dokončenia rokovaní až po podpis Rady uplynie teda minimálne 20 týždňov vzhľadom na možné oneskorenie v čase od rokovaní v Rade po prijatie protokolu. V prípade Madagaskaru, Mozambiku a Seychel sa však tento časový rámec pohyboval od 29 do 35 týždňov.

Obrázok 1

Dĺžka trvania procesu rokovaní

Zdroj: EDA na základe rokovacích dokumentov a právnych predpisov EÚ.

21

Dvor audítorov zistil, že Komisia riadi proces rokovaní dobre a keď je to možné, používa dostupné legislatívne nástroje, aby predišla prerušeniu rybolovných činností. 83 % prevádzkovateľov, ktorí odpovedali na prieskum Dvora audítorov, čo predstavuje asi 30 % flotily vo vzdialených vodách, však uviedlo, že pri rokovaní o protokoloch sa vyskytli omeškania, a to prevažne s Mauritániou a Marokom, čo sú dva významné, ale výnimočné prípady.

22

V prípade Mauritánie boli rokovania zdĺhavé (sedem kôl rokovaní trvalo spolu 71 týždňov) a obdobie platnosti predchádzajúceho protokolu uplynulo takmer päť mesiacov pred podpisom nového protokolu. Keďže pred podpisom Rady nebolo možné predbežné vykonávanie a v snahe predísť tomu, aby sa akokoľvek prerušili činnosti flotily EÚ, Komisia uplatnila ustanovenia právnych predpisov EÚ⁸ a mauritánskym orgánom navrhla, že bude počas tohto päťmesačného obdobia naďalej podávať žiadosti o vydanie oprávnenia na rybolov. Túto možnosť však využili len vlastníci lodí štyroch kategórií rybolovu⁹ na obdobie od 1. augusta 2012 do 15. decembra 2012. V týchto kategóriách mohol teda rybolov pokračovať, ale vo zvyšných kategóriách sa musel dočasne prerušiť. Dvor audítorov poznamenáva, že hoci žiadosť o vydanie povolení na rybolov bez podpísaného protokolu mala chrániť záujmy flotily EÚ, nebola v súlade s doložkou o výhradnom práve (pozri bod 8).

23

Komisii sa aj napriek tomu, že sa snažila využiť všetky možnosti, ktoré jej ponúkali právne predpisy, nepodarilo zabrániť prerušeniu rybolovných činností. Mauritánske orgány sa domnievali, že činnosť v období od augusta do decembra 2012 prebiehala v súlade s predbežným vykonávaním nového protokolu. V dôsledku toho sa domáhali predčasného ukončenia rybolovných činností v štyroch kategóriách, na ktoré sa vzťahovalo oprávnenie pokračovať v rybolove až do podpisu nového protokolu. Spôsobilo to straty vlastníkom lodí, ktorí zaplatili aj za licencie do dátumu skutočného uplynutia platnosti dňa 15. decembra 2014.

24

V prípade Maroka bol protokol podpísaný vo februári 2011 a predbežne vykonávaný do decembra 2011, keď ho Európsky parlament odmietol uzavrieť¹⁰. Po nových rokovaniach bol 24. júla 2013 parafovaný a ratifikovaný Európskym parlamentom 10. decembra 2013 ďalší protokol bez doložky o predbežnom vykonávaní, pretože marocké rokujúce strany nesúhlasili s úvodnou časťou. Na základne neskorej ratifikácie Marokom, nadobudol účinnosť až 15. júla 2014, čo spôsobilo dodatočné výdavky z rozpočtu EÚ¹¹, ako aj priamy finančný dosah na vlastníkov lodí a priemysel EÚ, keďže došlo k prerušeniu rybolovných činností.

25

So zreteľom na kontrolované protokoly týkajúce sa Indického oceánu, pokračovanie rybolovných činností v EEZ Madagaskaru a Seychel bolo zabezpečené, pretože nové protokoly boli podpísané pred uplynutím platnosti predchádzajúcich protokolov a zahŕňali doložku o predbežnom vykonávaní. V prípade Mozambiku nebol počas jedného mesiaca v platnosti žiaden protokol [čas, ktorý uplynul medzi koncom platnosti protokolu (1. 1. 2012) a predbežným vykonávaním nového protokolu (1. 2. 2012)], ale nemalo to žiaden významný dosah na flotilu EÚ, keďže sa v tomto období nelovila populácia tuniaka v mozambických vodách.

Komisia prerokovala príslušnú sieť dohôd, konzistentnosť v rámci oblasti Indického oceánu by však bolo možné zlepšiť

26

Dvor audítorov sa domnieva, že súdržná a relevantná regionálna sieť dohôd je dôležitá. V prvom rade na základe zlepšených podmienok právnej istoty môže flotila EÚ sledovať migrujúce druhy. V druhom rade takáto sieť posilňuje rokovaciu pozíciu Komisie tým, že znižuje tlak na dosiahnutie dohody, keď hrozí riziko prerušenia činnosti flotily. Okrem toho môže plánovaný pozitívny dosah na správu v partnerských krajinách z dôvodu sektorovej podpory a kontroly EÚ nad vlastnou flotilou povzbudiť regionálne rybolovné činnosti. Tento dosah sa zvyšuje v dôsledku rozsahu činností európskej flotily v niektorých regiónoch (napríklad na plavidlá EÚ s vakovými sieťami pripadalo 66 % úlovkov plavidiel loviacich vakovými sieťami v západnom Indickom oceáne v roku 2011¹², kým úlovky týchto plavidiel tvorili 49 % celkových úlovkov v tomto regióne v danom roku).

27

Súčasná stratégia Komisie tieto potreby rieši rozširovaním siete dohôd v súlade s požiadavkami a prioritami tohto odvetvia. Vlastníci lodí vo svojich odpovediach na audítorský prieskum vyjadrili prvotný záujem o Angolu, Guineu-Bissau a Sierra Leone, ďalej nasledovali Guinea-Konakry, Libéria, Tanzánia, Keňa a Senegal. Komisia začala počiatočné rokovania s Tanzániou, ukončila rokovania s Libériou a obnovila dohody s Gabonom, Marokom, Mauríciom (ich protokoly nadobudli účinnosť v čase prieskumu), Guineou-Bissau a so Senegalom (ich protokoly už boli podpísané). V čase konania auditu však boli pozastavené rokovania o obnovení dohôd s Mozambikom a Mauritániou z dôvodu chýbajúceho konsenzu medzi Komisiou a týmito dvoma partnerskými krajinami.

28

Pri audite v Indickom oceáne sa však zistilo, že existuje priestor na zlepšenie konzistentnosti medzi FPA a ich doplnkovosťou s ďalšími regionálnymi opatreniami EÚ a zdrojmi financovania v rybárstve. Bol to napríklad prípad stredísk monitorovania rybolovu. Platí dohoda o regionálnej výmene údajov v systéme monitorovania plavidiel (VMS) medzi krajinami Komisie pre Indický oceán (IOC) (Komory, Maurícius, Madagaskar, Réunion a Seychely) prostredníctvom servera vyvinutého za podpory IOC z regionálnych fondov EFR. Mozambik nie je členom IOC a napriek tomu, že je významným partnerom v regionálnej sieti FPA, nemá v súčasnosti prístup k týmto údajom. Namiesto toho, aby podporila prístup Mozambiku k existujúcemu systému výmeny regionálnych údajov v VMS, Komisia Mozambik podporuje v rozvoji regionálneho strediska monitorovania rybolovu tým, že financuje štúdiu jeho realizovateľnosti prostredníctvom AKT FISH II financovaný ERF. Komisia paralelne podporila aj vnútroštátny VMS krajiny prostredníctvom sektorovej podpory FPA.

Cieľ FPA, ktorým je zabezpečiť, aby sa dohodnuté rybolovné možnosti týkali len nadbytočných rybolovných zdrojov, bol ťažko dosiahnuteľný

29

Kľúčovou zásadou udržateľnosti FPA je, že rybolovné možnosti dohodnuté v protokoloch (množstvá a počet licencií) by mali zabezpečiť, aby plavidlá EÚ lovili len nadbytočné zdroje¹³. To si vyžaduje spoľahlivé informácie o populáciách (na základe najlepších dostupných vedeckých poznatkov) a rybolovnom úsilí¹⁴ pobrežných štátov a ďalších dohodách. Na základe protokolov by potom mali mať právo na prístup ku konkrétnej časti tohto nadbytku. Komisia by taktiež mala zabezpečiť, aby FPA zohľadňovali zásadu maximálneho udržateľného výnosu (MSY)¹⁵ a uznesenia a odporúčania regionálnych organizácií pre riadenie rybárstva (RFMO) o stave populácií rýb.

30

Dvor audítorov preskúmal, ako sa nadbytok vypočítava a či množstvá rýb ulovených v rámci dohody boli alebo neboli v súlade s konceptom nadbytku. Zároveň sa analyzovali a porovnávali rôzne dohodnuté FPA z hľadiska jednotnosti znenia.

31

Pri audite sa zistilo, že koncept nadbytku sa v praxi mimoriadne ťažko uplatňuje. Podľa článku 61 dohovoru Organizácie Spojených národov o morskom práve zodpovednosť za stanovenie nadbytku pri zohľadnení najlepších dostupných vedeckých dôkazov, nesie partnerská krajina. Pri audite sa však zistilo, že partnerským krajinám chýbajú kapacity na stanovenie nadbytku. Významné je to najmä v prípade zmiešaných dohôd (napr. Mauritánia) alebo veľmi rozptýlených rybolovných zdrojov, ako sú malé pelagické druhy alebo druhy migrujúce na veľké vzdialenosti, v dôsledku zložitosti určenia nadbytku v EEZ konkrétnej pobrežnej krajiny, najmä ak neexistuje žiaden systém rybolovných kvót na regionálnej úrovni¹⁶. Okrem toho informácie o rybolovnom úsilí domácich rybárskych flotíl alebo iných zahraničných flotíl, ktorým partnerské krajiny tiež povolili prístup¹⁷, nie sú vždy spoľahlivé. Je preto pre Komisiu veľmi ťažké vypočítať podiel celkového rybolovného úsilia, ktoré predstavuje flotila EÚ, a v širšom zmysle aj obmedzenie výlovu pre flotilu EÚ v súlade s metódou nadbytku.

32

V regióne Indického oceánu Komisia pre tuniaky z Indického oceánu (IOTC) v rámci svojho vedeckého poradenstva odporučila maximálne udržateľné výnosy (MSY) pre niektoré druhy (napr. mečiar veľký)¹⁸ a prijala uznesenia na ochranu dvoch druhov žraloka. Štandardný maximálny udržateľný výnos (MSY) sa však na úrovni jednotlivých krajín dá uplatniť len ťažko, pokiaľ ide o druhy migrujúce na veľké vzdialenosti, ako sú druhy, na ktoré sú zamerané FPA.

Náklady na FPA, ktoré dohodla Komisia, boli so zreteľom na mieru využívania v minulosti pomerne vysoké

33

Komisia by mala pri rokovaniach zabezpečiť, aby podmienky protokolov s hospodárskym dosahom na európsku flotilu a ekonomiku partnerských krajín (t. j. obdobie platnosti protokolu, cena, množstvá, druhy, technické podmienky, príspevky vlastníkov plavidiel, požiadavky na predkladanie správ a vykládku) umožňovali európskej flotile efektívne využívať dohody a poskytovali jej prístup k primeranému podielu na dostupnom nadbytku za spravodlivú cenu pre partnerské krajiny. Komisia by tiež mala zabezpečiť, aby sa pri príprave rokovaní o FPA zohľadnili zásady hospodárnosti, efektívnosti a účinnosti. Rada požiadala¹⁹ Komisiu, aby sa v spolupráci s členskými štátmi zaviazala optimalizovať využívanie rybolovných možností s cieľom zabezpečiť maximálnu hodnotu za vynaložené prostriedky a dodržiavanie zásad riadneho finančného hospodárenia.

34

Finančná pomoc EÚ pre partnerské krajiny má dve zložky: právo na prístup do EEZ a „sektorová“ finančná podpora (pozri bod 5). Kým partnerská krajina nie je nijako obmedzená vo využívaní prvej zložky, ktorá prísne reguluje prístup k národným rybolovným oblastiam, vyplácanie finančných prostriedkov sektorovej podpory by malo byť podmienené uskutočnením opatrení dohodnutých medzi EÚ a partnerskou krajinou, najmä pokiaľ ide o riadenie sektora rybárstva. Táto podmienenosť je zakotvená v novej spoločnej rybárskej politike a v následne podpísaných FPA. Rozloženie celkového finančného príspevku medzi obidve zložky je dôležitým aspektom procesu rokovaní.

Rokovanie o zložke prístupových práv

35

V protokoloch je stanovený druh rýb, pre ktoré je udelený prístup, a podmienky tohto prístupu z hľadiska počtu licencií, typu plavidla a referenčnej tonáže. Táto „referenčná tonáž“ predstavuje objem výlovov, za ktorý musí EÚ zaplatiť minimálnu platbu za prístupové práva²⁰. V prípade prekročenia tejto úrovne, bude musieť EÚ uhradiť dodatočnú platbu za dodatočný výlov. V protokoloch sa špecifikujú aj technické a prevádzkové podmienky.

36

Pri rokovaní o zložke „prístupových práv“ sa Komisia snaží získať počet licencií požadovaný členskými štátmi (v závislosti od dostupných limitov²¹), vzhľadom na externé faktory, ktoré môžu mať vplyv na vystavovanie rybárskych licencií. Partnerská krajina sa obvykle snaží dosiahnuť čo najväčší finančný príspevok, ktorý sa potom „prepočíta“ na referenčnú tonáž.

37

Obrázok 2 nižšie zachytáva využívanie rybolovných možností (úlovky rýb) v navštívených partnerských krajinách v regióne Indického oceánu v skorších rokoch z hľadiska referenčnej tonáže. Napriek nedostatočnému využívaniu rybolovných možností dohodnutých v predchádzajúcich protokoloch zostala referenčná tonáž dohodnutá v najnovších protokoloch pomerne stála.

38

Vzhľadom na to, že finančný príspevok EÚ vychádza z referenčnej tonáže, a nie zo skutočných úlovkov, vedie pravidelné nedostatočné využívanie protokolov k úhrade skutočných jednotkových nákladov, ktoré sú často vyššie ako jednotková cena používaná ako východisko pri rokovaniach. Na obrázku 3 sú uvedené skutočné náklady na každú dohodu o love tuniakov so zreteľom na celkový finančný príspevok FPA. Z obrázku napríklad vyplýva, že skutočné náklady na tonu tuniaka uloveného v Mozambiku v roku 2013 boli asi šesťkrát vyššie ako dohodnuté ceny. Vysvetľuje to veľmi vysoký finančný príspevok (ktorý bol ďalej navýšený protokolom na obdobie od februára 2012 do januára 2015 z 900 000 to 980 000 EUR) v kombinácii s veľmi nízkou mierou využívania rybolovných možností.

Obrázok 2

Využívanie rybolovných možností v navštívených partnerských krajinách v regióne Indického oceánu

Zdroj: EDA, na základe údajov GR pre námorné záležitosti a rybárstvo o využívaní rybolovných možností.

Obrázok 3

Jednotkové náklady na tonu tuniaka hradené EÚ

Zdroj: EDA, na základe protokolov a údajov GR pre námorné záležitosti a rybárstvo o využívaní rybolovných možností.

39

Trhová hodnota populácií rýb dohodnutá v protokoloch má priamy vplyv na hodnotu protokolu. Komisia by to teda mala vziať do úvahy pri rokovaní o celkovej cene protokolov. To sa však nedialo vo všetkých prípadoch. V najnovšom protokole (2013 – 2014) s Mauritániou bola z protokolu vyňatá kategória hlavonožcov, ktorá má vysokú komerčnú hodnotu a v rámci protokolu na obdobie 2008 – 2012 mala 93 % priemernú mieru využívania, pretože sa zaviedol pojem nadbytku a vnútroštátne orgány sa rozhodli vyhradiť kategóriu hlavonožcov pre národnú flotilu. Pre vysokú hodnotu a vysokú mieru využívania tejto kategórie malo toto rozhodnutie významný negatívny dosah na flotilu EÚ. Rybolovné možnosti pre pelagické druhy, ktoré majú nižšiu komerčnú hodnotu, boli v protokole na obdobie 2013 – 2014 navýšené. Finančný príspevok za prístup bol v období 2008 – 2012 zvýšený z priemernej sumy 60 mil. EUR ročne (a len 50 mil. EUR ročne v roku 2012) na 67 mil. EUR ročne v rokoch 2013 a 2014. Nový protokol bol teda pre EÚ pomerne nákladnejší. V následnom hodnotení protokolu (pokrýva obdobie prvých 11 mesiacov) sa uvádza, že priama pridaná hodnota pre všetkých prijímateľov bola 0,8 EUR. Pre EÚ však priama pridaná hodnota predstavujúca vytvorený zisk pre EÚ za každé investované euro bola len 0,39 EUR²². Priemerná hodnota bola 0,63 EUR za obdobie rokov od 2006 – 2009.

40

Celkovo bola v prípade Mauritánie zaplatená konečná jednotková cena za tonu omnoho vyššia ako teoretické náklady na prístup na základe plného využívania. Na obrázku 4 sú uvedené odhadované náklady na prístupové práva pre EÚ na základe skutočného využívania rybolovných možností²³.

Obrázok 4

Odhadované náklady na rybolovné možnosti využité v Mauritánii

Zdroj: EDA, na základe protokolu na obdobie 2013 – 2014, údajov GR pre námorné záležitosti a rybárstvo a následného hodnotenia za rok 2014.

41

K nedostatočnému využívaniu protokolov mohlo prispieť akceptovanie niektorých ustanovení, ktoré viedli k problémom s ich plnením, konkrétne v Mauritánii a Mozambiku. V Mozambiku bola hlavná požiadavka, aby 33 % plavidiel podstúpilo inšpekcie pred rybolovom²⁴.

42

V Mauritánii predstavovali hlavný problém obmedzujúce technické podmienky, vrátane úzkeho vymedzenia rybolovných oblastí v protokole na obdobie 2013 – 2014. Väčšina týchto podmienok bola vytvorená na ochranu zásob vyčerpaných nadmerným rybolovom, predchádzanie neželaným úlovkom a ochranu ekosystémov. V období od augusta 2012 do decembra 2013 mali tie segmenty flotily EÚ, na ktoré mali technické podmienky najväčší dosah²⁵, veľmi nízku mieru využívania, napr. nula pri kraboch a mimoriadne nízka miera v kategórii „pelagické druhy v čerstvom stave a kôrovce“. Túto skutočnosť potvrdili odpovede na prieskum Dvora audítorov, v ktorom 70 % prevádzkovateľov, ktorí odpovedali v súvislosti s mauritánskym protokolom, uviedlo, že dohodnuté technické podmienky boli nedostatočné a 58 % uviedlo, že bola ovplyvnená ziskovosť.

Rokovanie o zložke sektorovej podpory

43

Sektorová podpora je významným nástrojom pri dosahovaní cieľov spočívajúcich v zlepšovaní riadenia rybolovu v partnerských krajinách a podpore hospodárskeho rozvoja v ich sektore rybárstva. V priebehu rokovaní Komisia sa v snahe získať záväzok krajiny zlepšiť riadenie v sektore rybárstva usiluje o zvýšenie sektorovej podpory. Výška sumy má však strop 50 % celkového príspevku EÚ (pozri tabuľku 1).

Tabuľka 1

Význam sektorovej podpory v dvoch najnovších skúmaných protokoloch pre každú navštívenú partnerskú krajinu

Krajina Protokol¹ a² | Madagaskar | Mauritánia | Mozambik | Seychely
Príspevok spolu¹ (EUR) | 1 525 000 | 76 250 000³ | 650 000 | 5 600 000
% sektorovej podpory | 36,1 % | 21,3 % | 38,5 % | 39,6 %
Príspevok spolu² (EUR) | 1 526 875³ | 70 000 000 | 980 000 | 5 116 667³
% sektorovej podpory | 45,8 % | 4,3 % | 45,9 % | 49,5 %

1 Predchádzajúce protokoly sa týkali: Madagaskaru (2005 – 2011), Mauritánie (2008 – 2012), Mozambiku (2008 – 2011) a Seychel (2011 – 2013).

2 Protokoly platné v čase konania auditu sa týkali: Madagaskaru (2013 – 2014), Mauritánie (2013 – 2012), Mozambiku (2012 – 2011) a Seychel (2011 – 2013).

3 Pre tento protokol bol vypočítaný priemer, pretože ročný príspevok sa každoročne mení.

Zdroj: EDA, na základe znenia protokolov.

44

Dvor audítorov sa domnieva, že zvyšovanie podielu sektorovej podpory je v súlade s cieľmi dohôd o partnerstve v sektore rybolovu spočívajúcimi v zlepšovaní riadenia rybolovu v tretích krajinách a podpore hospodárskeho rozvoja ich sektora rybárstva.

45

Mauritánia bola jedinou výnimkou z pozitívneho trendu zvyšovania podielu celkového finančného príspevku, ktorý má smerovať na sektorovú podporu. V tomto prípade Komisia súhlasila s významným znížením zložky sektorovej podpory z 21 % celkového príspevku v rámci FPA v protokole na obdobie 2008 – 2012 na iba 4 % v protokole na obdobie 2013 – 2014. Toto zníženie bolo zavedené v dôsledku problémov, ktoré mala Komisia so získavaním informácií od mauritánskych orgánov ohľadom opatrení financovaných formou sektorovej podpory v protokole na obdobie 2008 – 2012 (ako je znázornené v rámčeku 2). Ako sa uvádza v tabuľke 1, celkové ročné finančné príspevky dohodnuté Komisiou v dvoch protokoloch sú podobné. To znamená, že Komisia znížila podiel zložky sektorovej podpory a zodpovedajúco zvýšila zložky prístupových práv, pri ktorých partnerské krajiny majú obmedzené povinnosti týkajúce sa transparentnosti alebo oznamovacie povinnosti. Podľa názoru Dvora audítorov nebola táto reakcia v súlade s rozvojovým cieľom FPA.

46

Okrem toho Dvor audítorov sa domnieva, že pri rokovaniach je dôležité zohľadniť celkovú finančnú pomoc EÚ partnerským krajinám. Príslušné sumy zohrávajú významnú úlohu v rozvoji partnerských krajín, ako sa uvádza v tabuľke 2. Príspevky, ciele a zavádzanie opatrení v rámci FPA a ERF sa však prerokúvajú nezávisle. Dvor audítorov sa domnieva, že to neuľahčuje pozíciu Komisie pri rokovaniach s partnerskými krajinami.

Tabuľka 2

Príspevky EÚ partnerským krajinám navštíveným počas auditu a ich význam pre rozpočty v oblasti rybolovu a celkové štátne rozpočty (2013)

2013 | Madagaskar | Mauritánia | Mozambik | Seychely
Príspevok v rámci FPA v pomere k štátnemu rozpočtu v oblasti rybolovu | 41 % | 689 %¹ | 20 % | 250 %²
Celkový príspevok EÚ v pomere k celkovému štátnemu rozpočtu | 5 % | 11 % | 2 % | 2 %

1 Rozpočet ministerstva pre rybolov, ktorý sa uvádza v mauritánskom zákone o štátnom rozpočte. Nezahŕňa významné náklady, napríklad prístavné poplatky.

2 Len prevádzkové náklady seychelského orgánu pre rybolov, bez kapitálových investícií.

Zdroj: EDA, na základe vnútroštátnych dokumentov, dokumenty GR Komisie pre medzinárodnú spoluprácu a rozvoj a FPA.

Informácie z následných hodnotení neboli vždy v rozhodovacom procese a pri rokovaniach užitočné

47

V rozhodovacom procese využíva Rada, Parlament a Komisia predbežné a následné hodnotenia²⁶. Tieto hodnotenia majú poskytnúť spoľahlivé informácie o využívaní dohody a o pridanej hodnote pre EÚ a partnerskú krajinu, posúdiť environmentálny, hospodársky a sociálny dosah dohody o partnerstve a overiť, že výsledky, ktoré sa dosiahli v rámci FPA, sú v súlade s cieľmi, ktoré boli pre ne stanovené, podľa požiadaviek stanovených Radou²⁷ a novou spoločnou rybárskou politikou²⁸.

48

Rada pred tým, ako Komisii udelí mandát na rokovanie o novom protokole, vyžaduje, aby Komisia vykonala nezávislé následné aj predbežné hodnotenie, ak protokol už existuje, a predbežné hodnotenie, ak žiadne predchádzajúce FPA neexistujú. Tato povinnosť bola posilnená jej zaradením do novej spoločnej rybárskej politiky.

49

Zainteresované strany počas auditu uviedli, že oceňujú, že je k dispozícii správa o následnom hodnotení. Považujú ju za užitočný nástroj, pretože poskytuje celkový obraz o využívaní rybolovných možností v rámci dohody (využité licencie a úlovky) a o fungovaní a pridanej hodnote dohody. Údaje o úlovkoch uvedené v správe však nie sú celkom aktuálne, aj keď je úlohou Komisie ako správcu údajov, dávať tieto údaje zainteresovaným stranám k dispozícii včas.

50

Čas potrebný na vykonanie hodnotenia je potom potrebné pripočítať k postupu rokovaní, ktorý je už sám o sebe pomerne dlhý. Pred zavedením novej rybárskej politiky bolo obdobie platnosti väčšiny protokolov veľmi krátke (približne tri roky²⁹). Hodnotenia vtedy mohli zahŕňať len krátke prevádzkové obdobie hodnoteného pokroku v dĺžke jedného roka alebo menej ako jedného roka. To znižovalo užitočnosť hodnotení ako nástroja na rozhodovanie. Pozitívnou zmenou je dlhšie obdobie platnosti najnovších protokolov (štyri až šesť rokov), ktoré môže mať pozitívny vplyv na úplnosť údajov obsiahnutých v následných hodnoteniach.

51

Následné hodnotenia FPA v Indickom oceáne prinášajú informácie o populáciách a úlovkoch na regionálnej úrovni a obsahujú nepodstatné opisné informácie, ktoré sa opakujú v ďalších hodnotiacich obdobiach a vedú k tomu, že správa je príliš rozsiahla.

52

Na druhej strane sa pri audite zistilo, že v hodnoteniach sa dostatočne neposudzuje miera plnenia cieľov FPA (pozri bod 5 a rámček 1) (napr. neuvádzajú odkaz na zamestnanosť v regiónoch EÚ závislých od rybolovu, neuvádzajú informácie o dodávkach rýb na trh EÚ). Okrem toho hodnotenia týkajúce sa Indického oceánu nepočítali pridanú hodnotu FPA jednotne. Táto skutočnosť neuľahčila rozhodovací proces, pretože metodiky použité na výpočet pridanej hodnoty neboli medzi jednotlivými protokolmi porovnateľné a v prípade Mozambiku viedli k veľmi odlišnému výsledku (tabuľka 3).

53

Počas auditu a v nadväznosti na vnútorný audit procesu hodnotenia Komisia vypracovala novú metodológiu hodnotenia pridanej hodnoty, ktorá sa uplatňuje od januára 2015. Metodológia použitá na hodnotenie protokolov s Madagaskarom (február 2014) a Mozambikom (apríl 2014) bola tiež pomerne nová (január 2014), ale metódy použité na výpočet pridanej hodnoty napriek tomu neboli porovnateľné.

Tabuľka 3

Nejednotnosť výpočtu návratnosti verejných investícií EÚ v jednotlivých krajinách podľa následných hodnotení protokolov v oblasti Indického oceánu

Vypočítaná návratnosť na jedno euro verejných finančných prostriedkov investovaných EÚ
(následné hodnotenie)
Poznámky

Madagaskar (vydané vo februári 2014)
4,09
Model obsahuje prínosy a náklady len vo všeobecných kategóriách (napr. palivo, údržba, prístavné poplatky, poistenie atď.), ktoré nie vždy zodpovedajú kategóriám používaným v iných hodnoteniach (napr. na Seychelách dodatočne špecifikujú posádku, odpisy plavidiel a ich zariadenia, režijné náklady). Podľa Dvora audítorov tento model¹ posudzuje náklady a prínosy dobre.

Mozambik (vydané v apríli 2014)
2,08
Hodnotitelia nerozdelili prínosy medzi EÚ a Mozambik a do výpočtu neboli zahrnuté všetky verejné náklady, ktoré vznikli EÚ (bola vylúčená sektorová podpora). Keď Dvor audítorov vykonal opätovný výpočet podľa modelu použitého pre Madagaskar, návratnosť verených investícií by bol len 0,91 EUR na jedno euro investované EÚ.

Seychely (vydané v januári 2013)
4,5
Boli zahrnuté platby vlastníkov lode, na rozdiel od iných hodnotení, kde boli posudzované len verejné finančné prostriedky; náklady boli správne rozdelené medzi jednotlivé strany a všetky verejné náklady boli zohľadnené. Keď Dvor audítorov vykonal opätovný výpočet podľa modelu použitého pre Madagaskar, návratnosť verených investícií by bola vyššia a predstavovala 5,53 EUR na jedno euro investované EÚ.

1 Podiel: Priama pridaná hodnota poskytnutá EÚ/ celkový príspevok EÚ (na prístupové práva a sektorovú podporu)

Zdroj: Následné hodnotenia.

Časť II – Vykonávanie zložiek FPA týkajúcich sa prístupových práv a sektorovej podpory

54

Vykonávanie FPA zahŕňa dve hlavné hľadiská: prístup plavidiel EÚ k rybolovným možnostiam (pozri body 55 až 65) a podporu rozvoja sektora rybárstva v partnerských krajinách (pozri body 66 až 83). Aby každé hľadisko fungovalo dobre (t. j. aby sa zabezpečilo, že flotila bude môcť loviť za dobrých podmienok a že sektorová podpora bude zlepšovať riadenie rybolovu v partnerských krajinách), Komisia potrebuje mať zavedené vhodné systémy, aby sledovala vykonávanie. Pri audite sa skúmali tieto monitorovacie systémy.

Postup vydávania oprávnení na rybolov (udeľovanie licencií) bol zdĺhavý a ťažkopádny, Komisia napriek tomu neprijala opatrenia s cieľom zistiť, čo by bolo možné zlepšiť

55

Proces udeľovania licencií, prostredníctvom ktorého získavajú plavidlá oprávnenie na rybolov, by nemal byť pre prevádzkovateľov v sektore rybolovu zbytočne zložitý alebo časovo náročný. Komisia by mala preskúmať jednotlivé fázy postupu udeľovania licencií a posúdiť, či je možné dosiahnuť zvýšenie jeho efektívnosti. Dvor audítorov sa domnieva, že určenie neefektívnosti a jej náprava vyžadujú úplný prehľad o dobe potrebnej na jednotlivé fázy postupu. Pri audite sa zistilo, že Komisia nemá dostatočné informácie o časovom priebehu udeľovania licencií.

56

V protokoloch sa stanovuje postup udeľovania licencií medzi partnerskými krajinami a EÚ, napríklad podávanie žiadostí na príslušnom verejnom orgáne. V protokoloch sa stanovuje aj elektronická výmena informácií o rybolovných činnostiach. Tento proces zahŕňa Komisiu, členské štáty, delegácie EÚ a partnerské krajiny. Ďalšie podrobnosti sa uvádzajú v prílohe I. Audit Dvora audítorov bola zameraný na dostupné údaje na monitorovanie tohto postupu a analýzu prípadných omeškaní.

57

Existujú náznaky, že omeškania pri postupe udeľovania licencií negatívne ovplyvnili rybolovné činnosti: 78 % respondentov v prieskume Dvora audítorov vyjadrilo znepokojenie vo veci týchto omeškaní, ktoré boli vyjadrené aj v oznámeniach zástupcov prevádzkovateľov rybolovu Komisii.

58

Pri audite sa zistilo, že navštívené partnerské krajiny sa k akceptácii elektronických oprávnení na rybolov buď stavajú odmietavo alebo ich nie sú schopné zabezpečiť v dôsledku vnútroštátnych právnych požiadaviek, a všetky krajiny vyžadujú, aby bol originál licencie počas rybolovných činností uchovávaný na palube oprávneného plavidla.

59

Ako je znázornené na obrázku 5, zatiaľ čo v Mozambiku a na Seychelách mali delegácie a atašé pre rybárstvo informácie o čase, ktorý uplynul od podania žiadosti prevádzkovateľa do dátumu vydania oprávnení v partnerskej krajine, na Madagaskare sa informácie, ktoré mala delegácia k dispozícii, týkali len času, ktorý uplynul od prijatia žiadosti delegáciou po jej odovzdanie Komisii. V Mauritánii nebola k dispozícii monitorovacia tabuľka.

60

Dvor audítorov zaznamenal, že v niektorých prípadoch došlo k významným omeškaniam, kým sa k orgánom partnerských krajín dostala žiadosť o licenciu. V súvislosti s kontrolou protokolov však Komisia nemala žiadny informačný systém, ktorý by jej pomohol sledovať čas potrebný pre každý z krokov v postupe žiadosti o licenciu, ktorý vypracovala, a v dôsledku toho nemohla zistiť, či došlo k omeškaniam (či na úrovni členského štátu, partnerskej krajiny alebo Komisie). Okrem toho napriek tomu, že databáza oprávnení na rybolov požadovaná podľa nariadenia (ES) č. 1006/2008 existuje a obsahuje aktuálne informácie o existujúcich licenciách, neobsahuje dostatočné údaje na analýzu prípadných omeškaní. Dvor audítorov preto nebol schopný zistiť dôvody omeškaní. Revízia nariadenia o oprávneniach na rybolov, ktorá bola oznámená v roku 2011, by mohla pomôcť určiť a znížiť procesné prekážky, návrh Komisie však doposiaľ nebol dokončený a predložený v rámci spolurozhodovacieho postupu.

Obrázok 5

Známa dĺžka procesu udeľovania licencií

1 Skutočnosť, že oprávnenia na rybolov boli vydané v rovnaký deň, ako boli zaregistrované prihlášky, vyvoláva pochybnosti ohľadom spoľahlivosti dátumu registrácie.

Zdroj: Monitorovacie tabuľky, ktoré poskytla delegácia a atašé pre rybárstvo.

Centrálne monitorovanie úlovkov nebolo primerané a ohrozuje včasné zistenie problémov a správny výpočet platieb

61

Komisia a členské štáty musia monitorovať a overovať presnosť údajov o skutočných úlovkoch s cieľom odhaliť problémy pri vykonávaní, umožniť informované rozhodnutia pri rokovaniach o nových protokoloch a zabezpečiť správny výpočet platieb za dodatočný výlov, ak nastane.

62

Podľa nariadenia (ES) č. 1006/2008 sú plavidlá povinné poskytovať svojim členským štátom týždenné údaje o úlovkoch. Na základe týchto informácií potom musia členské štáty každý mesiac poskytovať Komisii všetky údaje o úlovkoch členené podľa rybolovných oblastí za všetky EEZ (podliehajúce dohode alebo iné) a medzinárodné vody. Ďalšie podrobnosti o úlohe členských štátov v tejto oblasti sa uvádzajú v prílohe I. Komisia by mala viesť databázu úlovkov s týmito informáciami. Podľa tohto nariadenia je Komisia povinná viesť databázu oprávnení na rybolov, ktorú by mali členské štáty pravidelne aktualizovať.

63

Pri audite sa zistili nedostatky v spôsobe, akým Komisia spravuje údaje o úlovkoch pre skúmané protokoly. Dvor audítorov našiel niekoľko významných rozdielov medzi údajmi o úlovkoch poskytovanými z rôznych zdrojov: zo štátov, z GR pre námorné záležitosti a rybárstvo a z následných hodnotení. Tieto rozdiely dokladá tabuľka 4. Na úrovni Komisie neexistoval dostatok spoľahlivých a úplných údajov o skutočných úlovkoch rýb v rámci FRP.

64

Podobné rozdiely sa zistili medzi údajmi, ktoré Dvor audítorov dostal od členských štátov, a údajmi od Komisie. Tieto rozdiely možno vysvetliť i tým, že členské štáty zasielali Komisii svoje údaje o úlovkoch (členené podľa plavidla a živočíšneho druhu) v rôznych formátoch. Komisia potom údaje ručne spracovala, ale nezjednotila ich v centrálnej databáze. V nedávnom období Komisia prijala opatrenia na nápravu tohto stavu. V januári 2015 bola správa údajov prenesená na útvar zodpovedný za FPA. Okrem toho boli skonsolidované historické údaje o úlovkoch, hoci tieto konsolidované údaje neboli k dispozícii za obdobie, na ktoré sa vzťahovali kontrolované protokoly. Napokon Komisia zaviedla databázu (údaje o úlovkoch od roku 2013), táto databáza však nebola v čase konania auditu v prevádzke, pretože členské štáty ešte nesplnili svoje povinnosti v oblasti podávania správ.

Tabuľka 4

Príklady rozdielov v údajoch o úlovkoch medzi GR pre námorné záležitosti a rybárstvo a následnými hodnoteniami protokolov v oblasti Indického oceánu

(v tonách)

| 2009 | 2010 | 2011 | 2012
Madagaskar
Následné hodnotenie celkových úlovkov | 14 596 | 10 055 | 10 282 | 8 053
Celkové úlovky podľa GR pre námorné záležitosti a rybárstvo | 14 653 | 9 916 | 9 870 | 8 083
Rozdiel (t) | –57 | 139 | 412 | –30
Rozdiel (%) | 0 % | 1 % | 4 % | 0 %
Mozambik
Následné hodnotenie celkových úlovkov | 3 840 | 4 261 | 2 330 | 1 156
Celkové úlovky podľa GR pre námorné záležitosti a rybárstvo | 3 426 | 4 261 | 1 442 | 1 132
Rozdiel (t) | 414 | 0 | 888 | 24
Rozdiel (%) | 12 % | 0 % | 62 % | 2 %
Seychely
Následné hodnotenie celkových úlovkov | nie je k dispozícii | nie je k dispozícii | 40 545 | nie je k dispozícii
Celkové úlovky podľa GR pre námorné záležitosti a rybárstvo | 23 762 | 41 668 | 40 078 | 34 779
Rozdiel (t) | nie je k dispozícii | nie je k dispozícii | 467 | nie je k dispozícii
Rozdiel (%) | nie je k dispozícii | nie je k dispozícii | 1 % | nie je k dispozícii

Zdroj: GR pre námorné záležitosti a rybárstvo v čase auditu a následné hodnotenia.

65

Nedostatok konsolidovaných a overených údajov môže mať negatívne dôsledky. Napríklad ak je konečný úlovok vyšší ako referenčná tonáž, môže byť požadovaná dodatočná platba, a vzniká tak finančné riziko. Dvor audítorov už skutočne zistil prípad, keď nedostatočné monitorovanie úlovkov viedlo k nepredvídaným výdavkom Komisie³⁰. Okrem toho by pravidelné monitorovanie a aktualizovanie údajov o úlovkoch umožnili používať aktualizované informácie a uľahčili rozhodovanie pri rokovaniach, keď informácie z následných hodnotení nie sú úplne nové (pozri bod 49).

Komisia a partnerské krajiny sa dohodli na príslušných činnostiach, ktoré majú byť financované pomocou sektorovej podpory, chýbala však koordinácia s ostatnými partnermi v tomto sektore

66

Podľa ustanovení FPA by mal spoločný výbor zriadiť viacročný sektorový program v podobe matice v súlade s potrebami a prioritami partnerských krajín v sektore rybárstva. V pokynoch Komisie pre riadenie sektorovej podpory sa uvádza, že opatrenia zaradené do tejto matice by mali zohľadňovať cieľ spočívajúci v zlepšení riadenia prostredníctvom vývoja účinného systému riadenia a kontroly pre sektor rybárstva a udržateľného využívania rybolovných zdrojov. Maticu sektorovej podpory by mali dopĺňať jasné ciele, postupy a ukazovatele na hodnotenie výsledkov dohodnutých akcií. Podpora v sektore rybárstva by mala byť koordinovaná s opatreniami ostatných finančných partnerov v partnerských krajinách.

67

Vo všetkých štyroch navštívených krajinách Dvor audítorov zistil, že opatrenia navrhované pre sektorovú podporu boli v súlade s vnútroštátnymi stratégiami. Väčšina plánovaných opatrení sa týkala riadenia a investícií v sektore rybárstva. Táto skutočnosť znamenala dobrý základ pre plánovanú sektorovú podporu a bola v súlade s opatreniami plánovanými podľa predchádzajúcich protokolov. Je to znázornené v tabuľke 5.

Obrázok 1 – Čerpacia stanica pre maloobjemové rybárske flotily na Seychelách

Zdroj: EDA.

Tabuľka 5

Hlavné financované opatrenia a podiel celkovej sektorovej podpory (SP) (rozpočtované náklady na rok 2013)

Hlavné opatrenia plánované na rok 2013
Madagaskar¹
% zo SP
Mauritánia²
% zo SP
(2012 – 2013)
Mozambik1,5
% zo SP
Seychely¹
% zo SP

Monitorovanie, kontrola a dohľad (hliadky, inšpekcie, VMS, ERS)
52 %
38 %
7 %
16 %

Monitorovanie, kontrola a dohľad (pozorovatelia)
4 %
–
4 %
2 %

Vedecký výskum populácií
–
3 %
63 %
10 %

Laboratóriá / bezpečnosť potravín (vývozy)
44 %
2 %
opatrenia realizované v minulosti
3 %

Budovanie kapacít a účasť na stretnutiach
–
3 %
22 %
22 %

Infraštruktúra priamo spojená s rybolovnými činnosťami / sektorom rybárstva
–
53 %
38 % zostatku podľa predchádzajúceho protokolu, vynaložených v roku 2012⁵
38 %

Infraštruktúra priamo nesúvisiaca s rybolovnými činnosťami
–3,4
–
46 % zostatku podľa predchádzajúceho protokolu, vynaložených v roku 2012⁵
–

Pôžičkový fond pre miestny sektor rybárstva
–
–
–
10 %

1 Výpočet na základe rozpočtovaných nákladov.

2 Výpočet na základe platieb v období rokov 2012 – 2013.

3 Opatrenia boli realizované v minulosti.

4 Suma nie je k dispozícii.

5 Súčet nákladov uvádzaný partnerskou krajinou nezodpovedá celkovému rozpočtu EÚ na daný rok.

Zdroj: Matice a správy o činnosti.

68

Protokoly však nezahŕňajú formálne podmienky oprávnenosti opatrení, ktoré majú byť financované zo sektorovej podpory. V zápisniciach spoločných výborov podľa protokolov pre Indický oceán, ktoré boli predmetom auditu, neexistuje žiadne dôkazy o tom, že kritéria, postupy a ukazovatele hodnotenia výsledkov sektorovej podpory boli podrobne prediskutované. Pozitívnym príkladom protokolu na obdobie 2008 – 2012 s Mauritániou, v ktorom sa stanovili konkrétne oblasti a ukazovatele činností, sa protokoly pre oblasť Indického oceánu, ktoré boli schválené neskôr, neriadili.

Obrázok 2 – Výučbové rybolovné plavidlá financované zo sektorovej podpory na Seychelách

Zdroj: EDA.

69

Pri audite sa tiež zistilo, že v navštívených krajinách Indického oceánu bola nedostatočná koordinácia medzi rozvojovými partnermi činnými v sektore rybárstva. Sektorová podpora nie je prerokúvaná na pravidelných koordinačných stretnutiach medzi zástupcami zodpovednými za podporu z ERF na delegácii EÚ a ostatnými finančnými partnermi, a atašé pre rybárstvo sa na týchto stretnutiach nezúčastňuje, a to aj napriek tomu, že v dohode z Cotonou³¹ sa udržateľný rozvoj sektora rybárstva označuje za prioritu pre všeobecný hospodársky rozvoj.

70

Okrem toho ani v jednej navštívenej krajine nebola sektorová podpora podľa FPA zaradená do celkovej matice spolu s ostatnými finančnými prostriedkami určenými na využitie v sektore rybárstva. Napríklad v Mozambiku, kde rôzni partneri financujú podobné akcie, existuje riziko dvojitého financovania, najmä pokiaľ ide o účasť na stretnutiach a činnosti v oblasti kontroly. Hoci Mozambik má zavedenú celkovú maticu, táto matica neobsahuje ani všetkých príslušných partnerov ani sektorovú podporu. To isté platí aj o Madagaskare.

Kontrola Komisie nad opatreniami sektorovej podpory bola obmedzená a opatrenia, ktoré partnerské krajiny skutočne vykonávajú, boli v niektorých prípadoch odlišné od dohodnutých opatrení

71

Komisia by v snahe uistiť sa, že sa plnia ciele zložky FPA týkajúce sa sektorovej podpory a že sú finančné prostriedky EÚ využívané v súlade so zámerom, mala monitorovať účinnosť vykonávaných opatrení a kontrolovať, či tieto opatrenia zodpovedajú tým, ktoré schválil spoločný výbor. To by zároveň vyžadovalo, aby partnerská krajina poskytovala dostatok informácií, aby mohol spoločný výbor posúdiť výsledky a nákladovú účinnosť podporených opatrení. Komisia vypracovala pokyny pre monitorovanie sektorovej podpory. V týchto pokynoch sa stanovuje, že atašé pre rybárstvo nesie zodpovednosť za vykonávanie kontrol na mieste týkajúcich sa realizácie opatrení, politického dialógu, monitorovania činností ostatných finančných partnerov a vedenia dokumentácie danej krajiny.

72

Z praktického hľadiska Komisia monitoruje vykonávanie dohodnutých opatrení sektorovej podpory tým, že sa zúčastňuje na výročnom stretnutí spoločného výboru. Protokoly, ktoré boli predmetom auditu, však neobsahovali žiadne požiadavky, ktoré by spresňovali, akú dokumentáciu musia partnerské krajiny predložiť na účely monitorovania, ani nestanovili postupy, ako v rámci spoločného výboru riešiť problémy týkajúce sa realizácie. Vzhľadom na to, že v protokoloch nie sú uvedené konkrétne pravidlá monitorovania a práva kontroly, bola úloha spočívajúca v monitorovaní sektorovej podpory zložitá. Okrem toho v praxi nemá atašé pre rybárstvo v Indickom oceáne potrebné zdroje na hĺbkové monitorovanie v piatich partnerských krajinách (t. j. návštevy podporených projektov na mieste), najmä v prípadoch, keď je spolupráca s orgánmi ťažká.

73

Okrem ťažkostí vyvolaných chýbajúcim rámcom pre úplné monitorovanie bola kontrola výdavkov v oblasti sektorovej podpory zo strany Komisie sťažená i tým, že informácie, ktoré poskytovali partnerské krajiny, sa obvykle obmedzovali na výstupy a navyše neboli vždy overiteľné. Väčšinu opatrení skutočne nebolo možné v rozpočte spätne vyhľadať a Komisia mala obmedzenú istotu, že vykázané opatrenia sa skutočne zrealizovali a že ich náklady sú primerané.

74

Dvor audítorov zistil, že spoločný výbor systematicky neoveroval nákladovú účinnosť opatrení sektorovej podpory, ako ju overoval v prípade protokolu so Seychelami na obdobie 2011 – 2013. V tomto konkrétnom prípade bol vykonaný audit výkonnosti, ktorý mal posúdiť opatrenia financované v rámci sektorovej podpory a realizované v roku 2012, na ktoré bola z rozpočtu pridelená suma 8,45 mil. EUR. Na základe auditu sa dospelo k záveru, že len málo opatrení bolo realizovaných dobre (napr. VMS), niektoré stále prebiehali (napr. databázy, štúdie, projekty infraštruktúry pre priemyselnú a polopriemyselnú flotilu) a iné vykazovali buď priemernú mieru dokončenosti nižšiu ako 50 % (plány riadenia, výskumné štúdie) alebo neboli realizované vôbec (napr. pozorovatelia na palube, zariadenie na komunikáciu na mori, infraštruktúra pre drobný rybolov atď.). Kontrolné zistenia a pokrok dosiahnutý v súvislosti s plnením odporúčaní a ďalšími opatreniami na nasledujúcom stretnutí boli prediskutované na stretnutí spoločného výboru. V prípade Mozambiku sa nenašli žiadne dôkazy o tom, že by sa takéto posúdenie vykonalo, hoci do textu protokolu na obdobie 2012 – 2014 bolo zaradené ustanovenie o hodnotení účinnosti nákladov investícií financovaných EÚ.

75

Z auditu ďalej vyplynulo, že Komisia venovala nedostatočnú pozornosť problémom partnerských krajín pri čerpaní prostriedkov sektorovej podpory, čo ovplyvnilo tri zo štyroch kontrolovaných protokolov. V tabuľke 6 je uvedený neuhradený zostatok rozpočtov sektorovej podpory na konci platnosti štyroch kontrolovaných protokolov. Aj napriek významnému podielu nevynaložených finančných prostriedkov Komisia zistila sumu nevyužitého financovania a opatrení, ktoré mali byť pomocou týchto prostriedkov zrealizované, až v čase, keď sa lehota platnosti protokolov blížila ku koncu. Takýto scenár vedie k riziku, že najmä ku koncu platnosti protokolov budú partnerské krajiny s cieľom neprísť o dostupné prostriedky vynakladať zostávajúcu sektorovú podporu na opatrenia, ktoré sú schopné vyčerpať značnú časť nevyužitých prostriedkov, ale nie sú v súlade s prioritami FPA spočívajúcimi v zlepšovaní riadenia rybolovu.

Tabuľka 6

Neuhradený zostatok sektorovej podpory na konci predchádzajúcich protokolov, vynaložený v rámci platných protokolov v čase konania auditu

Krajina | Madagaskar | Mauritánia | Mozambik | Seychely
Neuhradený zostatok na konci predchádzajúcich protokolov (v EUR) | 0 | 25 000 000 | 788 555 | 5 568 928
Časť zostatku zodpovedajúca celkovej sektorovej podpore počas platnosti protokolu | 0 % | 38 % | 63 % | 63 %

Zdroj: Protokoly, zápisnice spoločných výborov a správa o vykonávaní.

76

Pri audite sa skutočne zistilo, že i napriek pomerne rozumnému výberu opatrení neboli finančné prostriedky vo všetkých partnerských krajinách navštívených počas auditu využité v súlade so zámerom (ako je znázornené v rámčeku 2). Namiesto toho boli v niektorých prípadoch finančné prostriedky využité na iné projekty, ktoré neboli pre sektor rybárstva také významné, ako plánované opatrenia a ktoré sa líšili od orientačných druhov opatrení uvedených v pokynoch Komisie na vykonávanie sektorovej podpory.

Rámček 2

Príklady finančných prostriedkov sektorovej podpory nevysledovateľných v štátnom rozpočte alebo nevyužitých podľa dohody medzi Komisiou a partnerskými krajinami

Madagaskar

Nebola zabezpečená vysledovateľnosť finančných prostriedkov v štátnom rozpočte, a to i napriek opakovanej žiadosti zo strany delegácie o poskytnutie osobitného rozpočtového riadku pre sektorovú podporu. Skutočnosť, že príspevok EÚ a financovanie od ďalších rozvojových partenrov neboli v štátnom rozpočte viazané a nebolo možné ich identifikovať, sťažovala monitorovanie prevodov. Táto nedostatočná vysledovateľnosť pravdepodobne tiež bráni tomu, aby sa odhalilo prekrývanie financovania s regionálnym inšpekčným programom.

Komisia pre problémy s vykonávaním pozastavila platby na jeden rok (2011).

Mauritánia

Táto krajina získala v rámci protokolu na obdobie 2008 – 2012 sektorovú podporu vo výške 65 mil. EUR. Od roku 2011 do konca platnosti protokolu v júli 2012 orgány neinformovali dostatočne Komisiu o tom, ako finančné prostriedky sektorovej podpory využívajú. Až v auguste 2012 po niekoľkých žiadostiach zo strany Komisie partnerská krajina oznámila, že nevyčerpané rozpočtové prostriedky pridelené v rámci sektorovej podpory ku koncu platnosti protokolu predstavujú 25 mil. EUR. Približne 90 % tohto zostatku bolo viazaných na položky infraštruktúry, ako sú prístavná infraštruktúra a hliadkové plavidlo. Z tejto sumy partnerská krajina vynaložila približne 50 % bez predchádzajúceho súhlasu Komisie.

Mozambik

Orgány pridelili projektové kódy v rámci rozpočtu. Samotné kódy však nestačia na zmiernenie rizika prekrývania financovania rôznymi finančnými partnermi pri opatreniach, ako sú pozorovatelia, inšpekčné dni, dni služobných ciest pre medzinárodné stretnutia atď.

Zostatok sektorovej podpory z predchádzajúceho protokolu (2007 – 2011) bol použitý na financovanie opatrení, ktoré neboli zahrnuté do viacročných (2012 – 2014) alebo ročných (2012) matíc, a preto ich spoločný výbor predbežne neschválil. Komisia v tomto prípade platby nepozastavila. Na infraštruktúru pripadlo 84 % finančných prostriedkov vynaložených v roku 2012. Komisia bola informovaná až po vykonaní opatrení. Výdavky vždy priamo nesúviseli s rozvojom mozambického sektora rybárstva alebo so zlepšeniami riadenia rybolovu (budova ministerstva sa na zostatku za rok 2012 podieľala 46 % a oplotenie rybárskej školy predstavovalo 38 %).

Platby Komisie v oblasti sektorovej podpory neboli viazané na pokrok dosahovaný partnerskými krajinami pri uskutočňovaní dohodnutých opatrení

77

V snahe zabezpečiť uplatňovanie zásady podmienenosti by sa mala v protokole stanoviť možnosť úpravy platieb, aby sa zohľadnil pokrok, ktorý nastal pri opatreniach, alebo v prípade, keď v partnerskej krajine neexistuje riadne finančné hospodárenie, a nielen možnosť pozastavenia platieb.

78

Pri audite sa zistilo, že v protokoloch nebolo stanovené zníženie zložky sektorovej podpory na základe skutočne pokroku dosiahnutého partnerskými krajinami pri vykonávaní dohodnutých opatrení.

79

V kontrolovaných protokoloch pre Indický oceán sa stanovuje, že zložku sektorovej podpory možno po konzultácii so spoločným výborom pozastaviť, ak opatrenia nie sú v súlade s rozpočtovaným programom (opatrenia a finančné plnenie). V dôsledku tohto vymedzenia podmienenosti je pre Komisiu ťažké vhodne uplatňovať pozastavenie zložky sektorovej podpory. Došlo vlastne len k jednému prípadu pozastavenia, a to v prípade Madagaskaru v roku 2011, a tento prípad nesúvisel s pokrokom krajiny pri realizácii sektorovej podpory.

80

V Mauritánii Komisia zlepšila podmienenosť sektorovej podpory v rámci protokolu na obdobie 2013 – 2014 tým, že zaviedla jasnejšie podmienky. Konkrétne bola prvá platba v rámci protokolu podmienená vyčerpaním zostatku z predchádzajúceho protokolu a vyplatenie zložky sektorovej podpory bolo spojené s realizáciou dohodnutých opatrení. Komisia tieto ustanovenia uplatnila a nevyplatila zložku sektorovej podpory, pretože existujúci zostatok nebol úplne vyčerpaný. Rovnako ako v prípade protokolov pre oblasť Indického oceánu však neboli možné čiastočné úhrady.

81

V novej spoločnej rybárskej politike bola zavedená zásada oddelenia platieb za prístupové práva a platieb v rámci sektorovej podpory³². Znamená to, že zložka sektorovej podpory už neobsahuje pevný dátum platby ako v prípade zložky prístupových práv, ale mala by byť vyplatená, hneď ako sú partnerské krajiny schopné preukázať dosiahnuté výsledky. Dvor audítorov to považuje za zlepšenie včasnejšieho zamerania na opatrenia. Uplatňovanie tejto zásady je však ohrozené tým, že aktuálne platné protokoly stále nestanovujú možnosť čiastočných znížení platieb v prípadoch, keď sa dosiahnu len čiastočné výsledky, existuje len možnosť, aby Komisia platby pozastavila, ak sú výsledky neuspokojivé.

82

Pri audite sa taktiež zistila nedostatočná jednotnosť medzi riadením sektorovej podpory v rámci FPA (zo strany GR Komisie pre námorné záležitosti a rybárstvo) a platbami v rámci ERF určenými na rozpočtovú podporu (zo strany GR pre medzinárodnú spoluprácu a rozvoj). Sektorová podpora (FPA) a rozpočtová podpora (ERF) majú spoločnú koncepciu, keďže platby sa vyplácajú priamo verejným orgánom v partnerských krajinách na základe pokroku, ktorý dosiahli v niekoľkých vopred stanovených oblastiach. V niektorých prípadoch sa Komisia omeškala pri vyplácaní platieb z ERF pre rôzne problémy spojené buď s politickou situáciou alebo s hospodárením s verejnými prostriedkami. GR pre námorné záležitosti a rybárstvo pri platbách sektorovej podpory podobný prístup neuplatnilo. V rámčeku 3 túto nejednotnosť dokladajú prípady Madagaskaru a Mozambiku.

83

Protokoly nezahŕňajú pravidlá týkajúce sa rozpočtovej transparentnosti v partnerskej krajine, na rozdiel od usmernení o rozpočtovej podpore EU³³. Je chvályhodné, že Mozambik prevzal iniciatívu a identifikoval opatrenia pomocou projektových kódov, no v ostatných troch navštívených krajinách bola vysledovateľnosť finančných prostriedkov nízka, čo ovplyvnilo viditeľnosť podpory a potenciál následného monitorovania využitia finančných prostriedkov sektorovej podpory EÚ. To, že protokoly neobsahujú požiadavku, aby partnerské krajiny zabezpečili vysledovateľnosť a transparentnosť finančných prostriedkov, nie je v súlade s požiadavkami na rozpočtovú podporu sektorových reforiem podľa dohody z Cotonou.

Rámček 3

Nejednotnosť platieb EÚ v partnerských krajinách

Na Madagaskare bola na základe článku 96 dohody z Cotonou pozastavená takmer celá finančná pomoc EÚ od roku 2010 do mája 2014, alebo do prijatia primeraných opatrení vo veci ľudských práv, demokratických zásad a právneho štátu. Platby v rámci FPA však pokračovali.

V Mozambiku bola jedna platba rozpočtovej podpory oneskorená o sedem mesiacov, kým vláda vyriešila problém, ktorý ovplyvňoval transparentnosť štátnych verejných financií, a to na základe požiadavky Medzinárodného menového fondu / darcov všeobecnej rozpočtovej podpory. Platby sektorovej podpory podľa FPA však počas tohto obdobia prebiehali.

Zdroj: EDA, na základe informácií z GR pre námorné záležitosti a rybárstvo a GR pre medzinárodnú spoluprácu a rozvoj.

8Článok 9 nariadenia Rady (ES) č. 1006/2008 z 29. septembra 2008 o oprávneniach na rybolovné činnosti rybárskych plavidiel Spoločenstva mimo vôd Spoločenstva a o prístupe plavidiel tretích krajín do vôd Spoločenstva, o zmene a doplnení nariadení (EHS) č. 2847/93 a (ES) č. 1627/94 a o zrušení nariadenia (ES) č. 3317/94 (Ú. v. EÚ L 286, 29.10.2008, s. 33). V tomto článku sa stanovuje, že ak uplynie lehota platnosti protokolu a Komisia parafovala nový protokol, ktorý však Rada ešte nepodpísala alebo ktorý nestanovuje možnosť predbežného vykonávania, Komisia môže počas šiestich mesiacov od uplynutia platnosti predchádzajúceho protokolu postupovať žiadosti o oprávnenia na rybolov dotknutej tretej krajine.

9Kategórie 2 (merlúza senegalská), 3 (dnové ryby okrem merlúzy senegalskej), 5 (tuniak) a 6 (plavidlá s navíjacími vlečnými sieťami a mraziarenskými zariadeniami na rybolov pelagických druhov).

10Legislatívne uznesenie Európskeho parlamentu zo 14. decembra 2011 [P7_TA(2011)0569].

11Podľa španielskych úradov predstavovala suma vyplatená španielskej flotile ako kompenzácia za straty vzniknuté v dôsledku narušenia ich činností v Maroku 4,5 mil. EUR (z toho 4,5 mil. EUR bolo vyplatených z Európskeho fondu pre rybné hospodárstvo).

12Tabuľky 4.2 a 4.4 záverečnej správy „Prehľad o rybolove tuniaka v západnom Indickom oceáne“, 2014, POSEIDON, MRAG, NFDS a COFREPECHE.

13Článok 31 nariadenia (EÚ) č. 1380/2013.

14Rybolovné úsilie je výsledok kapacity a činnosti rybárskeho plavidla; v prípade skupiny plavidiel je to súčet rybolovného úsilia každého jedného plavidla v danej skupine.

15MSY, ukazovateľ optimálnej miery využívania, definuje Organizácia OSN pre výživu a poľnohospodárstvo (FAO) ako maximálny úlovok, ktorý možno získať na udržateľnom základe.

16V uznesení IOTC 14/02 sa zavádza systém kvót na regionálnej úrovni.

17Na úrovni regionálnej organizácie pre riadenie rybárstva EÚ požaduje väčšiu transparentnosť, predovšetkým tak, že vyžaduje, aby zúčastnené strany poskytovali všetky údaje týkajúce sa rybolovných činností tretích krajín a prístupu do ich príslušných EEZ. IOTC prijala uznesenie 14/05, ktoré sa týka evidencie zahraničných plavidiel s povolením loviacich druhy v oblasti pôsobnosti tejto komisie a údajov o dohodách o prístupe.

18Vedecké správy IOTC z roku 2013 a 2014.

193155. zasadnutie Rady pre poľnohospodárstvo a rybárstvo v Bruseli v dňoch 19. až 20. marca 2012.

20Minimálny finančný príspevok za prístupové práva sa vypočítava vynásobením referenčnej tonáže dohodnutou jednotkovou cenou.

21V regióne Indického oceánu boli počet plavidiel a hrubá tonáž zmrazené na úrovni roku 2006 pre plavidlá loviace tropické tuniaky a na úrovni roku 2007 pre plavidlá loviace mečiare veľké a tuniaky dlhoplutvé, podľa uznesenia IOTC č. 12/11 o zavedení limitov rybolovnej kapacity zmluvných strán a spolupracujúcich nezmluvných strán.

22Ako je uvedené v tabuľke 3, táto suma je 5,53 pre Seychely, 4,09 pre Madagaskar a 0,91 pre Mozambik.

23Údaje za rok 2014 sú k dispozícii len do septembra a sumy boli upravené v pomere k dĺžke obdobia. S cieľom odhadnúť členenie platby za prístupové práva podľa kategórie Dvor audítorov zohľadnil referenčnú tonáž a trhovú cenu rýb (z následného hodnotenia a údajov GR pre námorné záležitosti a rybárstvo). Toto členenie nie je uvedené v predchádzajúcom protokole, pretože kategórie neboli porovnateľné.

24Inšpekcie pred rybolovom sa vyžadujú v prípade 33 % plavidiel z EÚ, ktoré majú oprávnenie na rybolov v mozambických vodách. Vo svojich odpovediach v prieskume Dvora audítorov prevádzkovatelia plavidiel vyjadrili názor, že táto požiadavka znamená príliš vysoké náklady.

25Technické podmienky boli veľmi reštriktívne a v nadväznosti na veľmi nízke miery využívania počas prvých mesiacov spoločný výbor súhlasil so zmiernením týchto obmedzení pri zachovaní podmienok týkajúcich sa životného prostredia. Problém s technickými podmienkami viedol k oneskoreniu skutočného vykonávania protokolu o takmer jeden rok.

26Vypracovanie predbežného a následného hodnotenia FPA je povinnosťou podľa nariadenia o rozpočtových pravidlách (EÚ) č. 966/2012 (Ú. v. EÚ L 298, 26.10.2012, s. 1) pre všetky programy a činnosti, ktoré sú spojené so značnými výdavkami (viac ako 5 000 000 EUR) s cieľom overiť, či boli pridelené zdroje a dosiahnuté výsledky v súlade so stanovenými cieľmi.

272599. zasadnutie Rady pre poľnohospodárstvo a rybárstvo v Bruseli, 19.júla 2004.

28Článok 31 nariadenia (EÚ) č. 1380/2013.

29Krátke obdobie platnosti bolo spôsobené tým, že Komisia nechcela, aby boli existujúce protokoly uplatňované dlho po nadobudnutí účinnosti novej spoločnej rybárskej politiky, aby bolo možné čo najrýchlejšie zaviesť zmeny, ktoré táto politika priniesla.

30Ako sa uvádza vo výročnej správe Dvora audítorov za rok 2011 v časti 4.46 týkajúcej sa protokolu s Mauritániou na obdobie 2008 – 2012. V tomto prípade vnútroštátne orgány informovali Komisiu o tom, že za rok končiaci sa 31. júla 2010 bola presiahnutá kvóta 300 000 ton. Komisia musela Mauritánii zaplatiť 1,9 mil. EUR ako kompenzáciu za 47 346 ton presahujúcich kvótu. Lepšie monitorovanie úlovkov rýb by umožnilo, aby útvary Komisie zvážili prijatie preventívnych opatrení s cieľom predísť dodatočným platbám.

31Dohoda o partnerstve medzi africkými, karibskými a tichomorskými štátmi na jednej strane a Európskou úniou na strane druhej, články 23 a 23a, v revidovanom znení z 11. marca 2010.

32V článku 32 nariadenia (EÚ) č. 1380/2013 sa stanovuje, že táto finančná pomoc sa podmieni dosiahnutím konkrétnych výsledkov a dopĺňa rozvojové projekty a programy, ktoré daná tretia krajina vykonáva, a je s nimi v súlade. Sektorová podpora by mala byť oddelená od platieb za prístup k rybolovným zdrojom. Únia požaduje dosiahnutie konkrétnych výsledkov ako podmienku pre platby v rámci finančnej pomoci a podrobne monitoruje pokrok.

33Rozpočtová podpora podlieha kritériám oprávnenosti (oddiel 5.1 usmernení o rozpočtovej podpore, 2012). Dve z týchto kritérií sú:
– dobre riadenie verejných financií alebo dôveryhodný a relevantný program na jeho zlepšenie,
– transparentnosť a dohľad nad rozpočtom.
Okrem toho v článku 61 ods. 2 dohody z Cotonou sa stanovuje, že: „Priama rozpočtová pomoc na podporu makroekonomických a odvetvových reforiem sa poskytne, ak: […]c) je riadenie verejných financií dostatočne transparentné, zodpovedné a efektívne.“

Závery a odporúčania

84

Dohody o partnerstve v sektore rybolovu (FPA) medzi EÚ a jej partnerskými krajinami umožňujú rybárskej flotile EÚ loviť vo vodách partnerských krajín a podporujú udržateľný rozvoj vnútroštátneho sektora rybárstva týchto krajín. Dvor audítorov pri audite skúmal, či Komisia riadi FPA dobre, preskúmal rokovania o FPA a ich protokoloch, výkon prístupových práv na účely rybolovu a vykonávanie podpory pre vnútroštátny sektor rybárstva. Pri audite dospel k záveru, že Komisia vo všeobecnosti riadi FPA dobre, ale stále existujú viaceré oblasti, ktoré možno zlepšiť, najmä pokiaľ ide o vykonávanie.

85

Rokovania o FPA a ich súvisiacich protokoloch sú zdĺhavý a zložitý proces, Komisia však tieto ťažkosti zvládala dobre a až na pár výnimiek sa jej podarilo predísť prerušeniu rybolovných činností flotily EÚ. Pri audite sa však zistili mnohé nedostatky v spôsobe, akým Komisia viedla proces rokovaní (body 17 až 25).

86

V záujme kontinuity rybolovných činností európskej flotily môže Komisia využiť možnosť, ktorú ponúka článok 9 nariadenia (ES) č. 1006/2008, a to umožniť plavidlám podať žiadosť prostredníctvom Komisie o oprávnenie na rybolov v príslušnej tretej krajine počas čakania na podpis obnoveného protokolu. Táto možnosť daná právnymi predpismi však nie je v súlade s regulačnou požiadavkou, konkrétne „doložkou o výhradnom práve“, ktorej uplatnenie viedlo k nedorozumeniam medzi partnerskou krajinou a Komisiou (body 22 a 23).

87

Stratégia Komisie spočívajúca v rozširovaní siete FPA je z hľadiska potrieb a priorít flotily EÚ relevantná. Existuje však stále priestor na zlepšenie doplnkovosti a jednotnosti FPA dohodnutých v tom istom regióne, aby bol maximalizovaný potenciál FPA na zlepšenie riadenia rybolovu na regionálnej úrovni (body 26 až 28).

88

Jedným z hlavných cieľov FPA je výlov len nadbytočných populácií. V praxi sa však tento cieľ ukázal ako veľmi ťažko zrealizovateľný, pretože chýbajú spoľahlivé informácie o populácií rýb a rybolovnom úsilí domácich rybárskych flotíl alebo iných zahraničných flotíl, ktorým partnerské krajiny tiež povolili prístup (body 29 až 32).

89

Skutočná jednotková cena za tonu rýb bola často vyššia ako dohodnutá jednotková cena. Hoci sa na rokovania zohľadnili úlovky zaznamenané v predchádzajúcich protokoloch, často zostávala referenčná tonáž dohodnutá v najnovších protokoloch vyššia, čo viedlo k pravidelnému nedostatočnému využívaniu. Finančný príspevok EÚ však musí byť vyplatený v plnej výške bez ohľadu na využívané rybolovné možnosti. Nedostatočné využívanie protokolov a výsledné vysoké náklady by sa sčasti dali pripísať technickým podmienkam prerokovaným s partnerskými krajinami, ktoré sú v súlade s ich vnútroštátnymi právnymi predpismi alebo zabezpečujú udržateľnosť rybolovných činností (body 33 až 46).

90

Užitočnosť nezávislých následných hodnotení ako pomôcky pri rozhodovaní v postupe rokovaní znižujú neúplné poskytované informácie o miere využívania protokolov, ich nedostatočná porovnateľnosť a absencia kritickej analýzy účinnosti FPA (body 48 až 53).

Odporúčanie 1
Rokovania o FPA

Pri budúcich protokoloch a dohodách by Komisia mala:

a)preskúmať spiace dohody a posúdiť, ako riešiť prerušenie rybolovných činností, ktoré vzniklo na základe doložky o výhradnom práve, pri súčasnom dodržaní zásad spoločnej rybárskej politiky. Komisia by mala tiež objasniť a zahrnúť do protokolov primerané opatrenia, aby sa zabezpečila kontinuita rybolovných činností medzi dvoma protokolmi;

b)definovať regionálne stratégie na rozvoj riadenia rybolovu a zabezpečiť, aby protokoly prerokúvané v rámci rovnakého regiónu boli konzistentné s príslušnou regionálnou stratégiou a ďalšími fondmi EÚ;

c)pri prerokúvaní rybolovných možností nových protokolov zvážiť mieru plnenia predchádzajúcich protokolov a snažiť sa o lepšie prepojenie platieb za prístupové práva a skutočného výlovu a zároveň zabezpečiť, aby rybolovné aktivity neboli nepriaznivo ovplyvnené;

d)lepšie analyzovať potenciálny dosah ustanovení SFPA na využívanie protokolu a súčasne chrániť vzájomné prínosy pre EÚ a dotknuté partnerské krajiny, napríklad pomocou konzultácií s príslušnými zainteresovanými stranami s cieľom určiť prípady, ktoré vyžadujú podrobnejšie posúdenie dosahu rozhodujúcich ustanovení;

e)lepšie zamerať následné hodnotenia, aby získala konzistentnú a porovnateľnú analýzu návratnosti verejných finančných prostriedkov vynaložených v rámci týchto protokolov, ako aj komplexnú a kritickú analýzu ich účinnosti pre EÚ a príslušnú partnerskú krajinu.

91

Na základe auditu sa dospelo k záveru, že riadenie týkajúce sa vykonávania zložiek prístupových podmienok a sektorovej podpory nebolo dostatočne spoľahlivé.

92

Postup udeľovania licencií je zdĺhavý a ťažkopádny a omeškania môžu komplikovať alebo znížiť rybolovné činnosti flotily. Komisia však nemá informačný systém, ktorý by jej pomohol priebežne sledovať jednotlivé fázy procesu žiadosti o licenciu, čo sťažuje určenie dôvodov omeškaní a oblastí možných zlepšení (body 55 až 60).

93

Napriek nedávnym iniciatívam Komisie existovali nedostatky v správe údajov o úlovkoch rýb, kde chýbali spoľahlivé, jednotné a úplné informácie (body 61 až 65).

Odporúčanie 2
Riadenie podmienok na prístup k rybolovu

Komisia by mala bezodkladne:

a)zaviesť postupy na monitorovanie každého kroku v procese udeľovania licencií vrátane času, ktorý potrebovali členské štáty, partnerské krajiny a útvary Komisie, aby identifikovala nedostatky v postupe a zabezpečila ich následnú kontrolu;

b)podporiť prijatie elektronických licencií alebo zoznamu oprávnených plavidiel na celé obdobie platnosti licencií;

c)zabezpečiť, aby novú databázu úlovkov v plnej miere používali vlajkové členské štáty a aby poskytovala spoľahlivé údaje o úlovkoch, ktoré možno konsolidovať, monitorovať a aktualizovať.

94

Plánovanie opatrení financovaných zo sektorovej podpory sa postupne zlepšuje. Úloha Komisie pri monitorovaní vykonávania tejto zložky je však stále obmedzená. Nie je jasný rámec, ktorý by stanovoval pravidlá oprávnenosti a vysledovateľnosti financovaných opatrení alebo požiadavky podávania správ o týchto opatreniach. V dôsledku toho boli zistené prípady, keď partnerské krajiny prijali rozdielne opatrenia, ako boli naplánované spoločne s Komisiou, čo znamenalo následné riziko pre účinnosť zložky sektorovej podpory (body 66 až 76).

95

Napokon protokoly umožňujú pozastavenie platieb, ale neumožňujú čiastočné zníženie platieb na základe skutočného vykonávania dohodnutých opatrení alebo dosiahnutých výsledkov. Okrem toho podmienky vyplácania sektorovej podpory sú odlišné od podmienok získania rozpočtovej podpory z ERF, čo niekedy vedie k nezrovnalostiam (body 78 až 83).

Odporúčanie 3
Riadenie sektorovej podpory

Komisia by mala bezodkladne:

a)pri nových protokoloch navrhnúť zavedenie požiadaviek oprávnenosti na posúdenie opatrení, ktoré sa zohľadňujú pri financovaní sektorovej podpory (ďalšie požiadavky by sa mohli týkať vysledovateľnosti, výberu, vykazovania a merania výkonnosti a kontrolných právomocí Komisie);

b)zabezpečiť účinnú koordináciu sektorovej podpory v rámci FPA s ostatnými rozvojovými partnermi činnými v sektore rybárstva;

c)zabezpečiť, aby vyplácanie sektorovej podpory bolo v súlade s ostatnými platbami rozpočtovej podpory a zakladalo sa na výsledkoch, ktoré partnerské krajiny dosiahli pri uskutočňovaní matice spoločne dohodnutých opatrení.

Túto správu prijala komora I, ktorej predsedá Augustyn KUBIK, člen Dvora audítorov, v Luxemburgu na svojom zasadnutí dňa 15. júla 2015.

Za Dvor audítorov

Vítor Manuel da SILVA CALDEIRA
predseda

Prílohy

Príloha I

Dohody o partnerstve v sektore rybolovu: ďalšie informácie o ich prerokúvaní a vykonávaní

Úvod

01

Pri zostavovaní FPA rokuje EÚ a jej partnerské krajiny o dohode a jej vykonávacích protokoloch. Táto dohoda stanovuje rámec dlhodobej spolupráce v oblasti rybolovu, vrátane všeobecných zásad a noriem upravujúcich prístup plavidiel z EÚ k rybolovu vo vodách spadajúcich do pôsobnosti partnerských krajín. V protokoloch sa stanovujú podrobné podmienky týkajúce sa napríklad rybolovných možností a druhov, finančného príspevku (pre prístup i sektorovú podporu), výšky poplatkov, ktoré majú hradiť vlastníci plavidiel, počtu a veľkosti plavidiel oprávnených na rybolov a konkrétnych oblastí, v ktorých tieto plavidlá môžu loviť.

Povinnosti

02

FPA riadi Komisia centrálne v rámci priameho hospodárenia. Rada pri každej novej dohode alebo obnovení protokolu vydá mandát Komisii, ktorú zastupuje GR pre námorné záležitosti a rybárstvo, aby menom EÚ začala rokovanie. Od nadobudnutia účinnosti Lisabonskej zmluvy musia byť dohoda a protokol uzavreté Radou so súhlasom Európskeho parlamentu. Keď dohoda nadobudne účinnosť, protokoly sa spravidla prerokúvajú každý tretí až šiesty rok po dohode s partnerskou krajinou.

03

Zodpovednosť za každodenné riadenie FPA nesú ústredné útvary GR pre námorné záležitosti a rybárstvo a šesť atašé pre rybárstvo, ktorí zodpovedajú za následnú kontrolu dohôd a pravidelnú komunikáciu s partnerskými krajinami.

04

Partnerské krajiny sú povinné dodržiavať a presadzovať opatrenia v oblasti ochrany a správy a zriadiť účinné mechanizmy na monitorovanie a kontrolu činností rybárskych plavidiel. EÚ a vlajkové členské štáty¹ sú však povinné vykonávať účinné kontroly svojich plavidiel a zabezpečovať, aby tieto plavidlá plnili všetky svoje povinnosti, najmä pokiaľ ide o zhromažďovanie údajov o úlovkoch a údajov zo systému VMS.

Rokovania o FPA

05

Proces rokovaní pozostáva z rôznych fáz, v záujme zabezpečenia kontinuity činností flotily však Komisia musí začať proces rokovaní o novom protokole najneskôr približne rok pred uplynutím platnosti súčasného protokolu. V nadväznosti na podnet Komisie Rada udelí mandát Komisii a medzi Komisiou a partnerskou krajinou prebehne jedno alebo viac kôl rokovaní. Na konci týchto rokovaní Komisia a príslušná partnerská krajina parafujú dohodu, ktorú následne schváli a podpíše Rada a partnerská krajina. Protokol potom možno predbežne vykonávať pred jeho formálnou ratifikáciou, ak sa strany na tom dohodnú. Protokol ratifikuje partnerská krajina a Európsky parlament vydá svoj súhlas s uzavretím protokolu, ktorý potom nadobudne účinnosť.

Oprávnenia na rybolov

06

Podľa nariadenia Rady (ES) č. 1006/2008 je Komisia povinná viesť databázu licencií, v ktorej budú údaje pravidelne aktualizovať členské štáty, ktoré zodpovedajú za kontrolu oprávnenosti žiadostí o licencie predkladaných prevádzkovateľmi. Tieto žiadosti sa následne postupujú Komisii na overenie. Prostredníctvom delegácie potom Komisia predloží žiadosti partnerským krajinám. Keď partnerská krajina vydá oprávnenie, je originálny dokument zaslaný prostredníctvom delegácie, Komisie a členských štátov späť prevádzkovateľovi.

Spoločné výbory

07

Dohody ustanovujú zriadenie spoločného výboru, ktorý má monitorovať uplatňovanie každej FPA. Každý spoločný výbor sa skladá zo zástupcov Komisie a príslušnej partnerskej krajiny a je povinný monitorovať plnenie, výklad a uplatňovanie FPA, stanovovať ročné a viacročné programy pre zložku sektorovej podpory a hodnotiť ich vykonávanie, spolupracovať vo veciach spoločného záujmu v oblasti rybolovu, slúžiť ako fórum na mimosúdne urovnanie sporov, ktoré môžu vyplynúť z výkladu alebo uplatňovania FPA a v prípade potreby prehodnocovať úroveň rybolovných možností, a následne výšku finančného príspevku.

Atašé pre rybárstvo

08

Atašé pre rybárstvo zastupuje GR pre námorné záležitosti a rybárstvo v partnerských krajinách a má priamu úlohu pri monitorovaní vykonávania protokolov. Atašé pre rybárstvo prispieva k príprave rokovaní a stretnutí spoločného výboru, udržuje styky s vnútroštátnymi orgánmi, kontroluje, či sú riadne vykonávané ustanovenia protokolov a sektorová podpora, pravidelne podáva správy GR pre námorné záležitosti a rybárstvo, analyzuje dokumenty a zúčastňuje sa na vedeckých zasadnutiach regionálnych organizácií pre riadenie rybolovu, sleduje vývoj problematiky súvisiacej s politikou GR pre námorné záležitosti a rybárstvo na medzinárodnej úrovni, sleduje činnosti ostatných partnerov v sektore rybárstva a pripravuje aktualizované projektové dokumentácie pre všetky projekty financované z prostriedkov EÚ.

09

GR pre námorné záležitosti a rybárstvo má v súčasnosti šesť atašé pre rybárstvo, jedného v regióne Indického oceánu², štyroch v regióne západnej Afriky (centrálnom atlantickom regióne)³, a ďalší atašé zodpovedá za región Tichomoria, a najmä za Kiribati.

Monitorovanie zo strany členských štátov

10

Členské štáty monitorujú činnosti svojich flotíl a zákonnosť týchto činností prostredníctvom svojich stredísk monitorovania rybolovu. Úlovky svojich flotíl sledujú i pomocou systému ERS. Tieto údaje členské štáty zasielajú Komisii spolu s údajmi o rybolovnej oblasti zo systému VMS. V prípade protokolov o tuniakoch potvrdzujú vedecké ústavy členských štátov ročné úlovky na konci roka podľa svojich vlastných vedeckých postupov. Ročné konsolidované úlovky sa používajú na konečné zúčtovanie poplatkov prerokovaných s partnerskými krajinami, na diskusie o využití FPA s partnerskými krajinami a na platby v prípade, že dôjde k prekročeniu referenčnej tonáže, v súlade s podmienkami stanovenými v protokole. Validované ročné úlovky sa zasielajú aj príslušnej RFMO v rámci plnenia požiadaviek na podávanie správ EÚ.

Príloha II

Dohody o partnerstve v sektore rybolovu platné na rok 2015

Krajina
Druh
Obdobie
Celkový príspevok EU (EUR)
Sektorová pomoc (EUR)
Právo na prístup (EUR)
Referenčná tonáž (Tn)

Kapverdy¹
Tuniak
Predbežné vykonávanie od 23. 12. 2014 do 22. 12. 2018
525 000
262 500
262 500
5 000 a počet plavidiel

Komory
Tuniak
1. 1. 2014 – 1. 1. 2017
600 000
300 000
300 000
6 000

Pobrežie Slonoviny
Tuniak
1. 7. 2013 – 30. 6. 2018
680 000
257 500
422 500
6 500

Gabon
Tuniak
24. 7. 2013 – 23. 7. 2016
1 350 000
450 000
900 000
20 000

Grónsko
Zmiešaná dohoda
1. 1. 2013 – 31. 12. 2015
17 847 244
2 743 041
15 104 203
Treska škvrnitá 2 200 pelagické sebastesy 3000 sebastesy žijúce pri dne 2 000 halibut tmavý – západ 2 500 halibut tmavý – východ 4 315 kreveta – západ 3 400 kreveta – východ 7 500 halibut svetlý – západ 200 halibut svetlý – východ 200 koruška polárna 60 000 krab rodu Chinoecetes 250 dlhochvosty spp. – západ 100 dlhochvosty spp. – východ 100

Guinea-Bissau
Zmiešaná dohoda
24. 11. 2014 – 23. 11. 2017
9 200 000
3 000 000
6 200 000
Krevety, dnové ryby, hlavonožce a tuniak Žiadna referenčná tonáž. Počet plavidiel a celková rybolovná kapacita.

Kiribati
Tuniak
16. 9. 2012 – 15. 9. 2015
1 325 000
350 000
975 000
15 000

Madagaskar
Tuniak
1. 1. 2015 – 31. 12. 2018
1 566 250
700 000
866 250
15 750

Maurícius
Tuniak
28. 1. 2014 – 27. 1. 2017
660 000
302 500
357 500
5 500

Maroko
Zmiešaná dohoda
15. 7. 2014 – 14. 7. 2018
30 000 000
14 000 000
16 000 000
Pelagické druhy, dnové ryby a tuniak 80 000 pelagických druhov Ostatné: žiadna referenčná tonáž. Počet plavidiel a celková rybolovná kapacita.

Mozambik
Tuniak
1. 2. 2012 – 31. 1. 2015
980 000
460 000
520 000
8 000

Svätý Tomáš a Princov ostrov
Tuniak
23. 5. 2014 – 22. 5. 2018
710 000
325 000
385 000
7 000

Senegal¹
Tuniak
20. 11. 2014 – 19. 11. 2019
1 738 000
750 000
988 000
14 000

Seychely¹
Tuniak
18. 1. 2014 – 17. 1. 2020
5 116 666
2 533 333
2 583 333
50 000

Celkové ročné platby

72 298 160
26 433 874
45 864 286

Posledné protokoly s krajinami, s ktorými sú odložené rokovania

Mauritánia²
Zmiešaná dohoda
16. 12. 2012 – 15. 12. 2014
70 000 000
3 000 000
67 000 000
Kôrovce 5 000 (kvóta) merlúza senegalská 4 000 (kvóta) dnové ryby okrem merlúzy senegalskej s iným zariadením ako vlečné siete 2 500 (kvóta) Mraziarenske plavidlá so záťahovými sieťami na lov tuniakov 5 000 plavidlá na lov tuniakov udicami a plavidlá s lovnými šnúrami na lov na hladine 10 000 Plavidlá s vlečnými sieťami s mraziarenskými zariadeniami na lov pelagických druhov 285 000 (kvóta) plavidlá na lov krabov 200 (kvóta) plavidlá na rybolov pelagických druhov v čerstvom stave 15 000 (kvóta)

Mozambik
Tuniak
1. 2. 2012 – 31. 1. 2015
980 000
460 000
520 000
8 000

1 Finančný príspevok na práva na prístup sa vypočítal ako priemer ročných platieb.

2 Rokovania medzi Európskou komisiou a Mauritániou v súvislosti so zriadením nového protokolu boli úspešne ukončená dňa 10. júla 2015. Tento štvorročný protokol predstavuje 59.125.000 EUR ročne, potrebné je stále schválenie Radou a súhlas Európskeho parlamentu.

Zdroj: Webové stránky GR pre námorné záležitosti a rybárstvo a nariadenie.

Príloha III

Dohody o partnerstve v sektore rybolovu

Zdroj: Mapa vypracovaná na základe Flámskeho námorného inštitútu, 2015. MarineRegions.org. Dostupné na http://www.marineregions.org on 2015-04-20.

1Vlajkový štát je štát, v ktorom je plavidlo registrované.

2Tento atašé pre rybárstvo pracuje v delegácii na Mauríciu a zodpovedá za päť dohôd v Indickom oceáne (Komory, Mozambik, Maurícius, Madagaskar a Seychely).

3Jeden atašé zodpovedá za Kapverdy, Pobrežie Slonoviny, Senegal a Guineu-Bissau, ďalší za Svätý Tomáš a Princov ostrov a za Gabon, ďalší za Mauritániu a štvrtý za Maroko.

Odpovede Komisie

Zhrnutie

I

V súlade s najnovšou reformou spoločnej rybárskej politiky (SRP) sú dohody o partnerstve v odvetví udržateľného rybárstva (FPA) prvoradým nástrojom na zlepšenia riadenia rybárstva vo výhradnej hospodárskej zóne pobrežných partnerských krajín na základe tých istých zásad, aké platia v EÚ. Má sa tým zabezpečiť udržateľné využívanie zdrojov a zároveň sa má podporiť kapacita našich partnerov pri rozvoji vlastného sektora rybárstva.

Dohody vychádzajú z najlepších dostupných vedeckých odporúčaní a sú úplne transparentné a nediskriminačné. Tieto zásady sú zakotvené v protokoloch k FPA, o ktorých sa nedávno rokovalo. Rokovania o protokoloch prebiehali s cieľom maximalizovať hodnotu finančných prostriedkov, ktoré sa vyplácajú za prístup k rybolovným oblastiam partnerov a za poskytovanie sektorovej podpory.

Odpovede na body III a IV

Rokovania o protokoloch k FPA závisia od súboru faktorov, z ktorých mnohé Komisia nemôže kontrolovať. Treba postupovať podľa istých pravidiel, ktoré sa týkajú aj ďalších inštitúcií EÚ, t. j. Rady a Parlamentu. Celkový čas procesu rokovania do veľkej miery závisí aj od vnútorných postupov prijímania v tretej partnerskej krajine.

Keď došlo k prerušeniam, zvyčajne mali krátke trvanie a nemali vplyv na rybolovné činnosti prevádzkujúcich flotíl EÚ.

V

Tento prechodný režim je založený na článku 9 nariadenia (ES) č. 1006/2008 o oprávneniach na rybolovné činnosti, ktorý má zabezpečiť pokračovanie rybolovných operácií na obmedzené obdobie v trvaní šiestich mesiacov v situácii, keď bol medzi EÚ a jej partnerskou krajinou dohodnutý protokol, ale zatiaľ sa prechodne neuplatňuje. Takéto prechodné licencie udeľuje partnerská krajina výlučne dobrovoľne na žiadosť Komisie, pričom by sa mali považovať za licencie udelené v rámci hlavnej dohody (aj keď chýba protokol), a teda nie sú v rozpore s doložkou o výhradnom práve (na rozdiel od čisto „súkromných licencií“, ktoré sa chápu v súlade s vysvetlením Súdneho dvora vo veci C-565/13).

VI

Podľa situácie tento pojem znamená, že ciele riadenia, opatrenia v oblasti riadenia a kľúče na rozdeľovanie medzi jednotlivé zainteresované strany stanovené pobrežným štátom sú jasne špecifikované a dobre známe, ako je to v prípade zmiešaných dohôd s Grónskom, Marokom, Mauritániou a Guineou-Bissau.

Pokiaľ ide o dohody o tuniakoch, rybolovné možnosti sa stanovujú na základe cieľov a opatrení riadenia prijatých príslušnými regionálnymi organizáciami pre riadenie rybárstva (RFMO), ktoré sú poverené vykonávaním týchto úloh v regionálnej sfére, a sú podporené vedeckou prácou a odporúčaniami regionálnych organizácií pre riadenie rybárstva.

VII

Komisia berie do úvahy úroveň využívania rybolovných možností v minulosti a vonkajšie faktory, ktoré môžu mať vplyv na využívanie rybolovných možností a ktoré závisia od dostupnosti a nestálosti úlovkov.

Referenčné úrovne úlovkov stanovené v protokoloch k FPA v súvislosti s lovom tuniakov – ktoré však nepredstavujú obmedzenia výlovu – sú založené na predošlých hlásených úlovkoch rybárskych flotíl EÚ. Referenčná tonáž dohodnutá v príslušných protokoloch, ktorá je nevyhnutnou podmienkou pre našich partnerov, predstavuje právny základ úhrady príspevkov EÚ za prístup. V rámci takýchto referenčných úrovní úlovkov sa však musí zohľadňovať aj vyššia medziročná nestálosť úlovkov v rôznych oblastiach, ktorá je výsledkom premenlivého rozšírenia a hojnosti mimoriadne migračných druhov v jednotlivých rokoch.

V súvislosti s prepojením medzi možným nedostatočným využitím rybolovných možností a uplatňovaním prísnejších technických ochranných opatrení treba pripomenúť, že takéto technické ochranné opatrenia sa dohadujú obidvoma stranami, aby sa zabezpečilo udržateľné využívanie jednotlivých populácií, znížil sa vplyv rybolovných činností na morské ekosystémy a aby sa zabránilo konfliktom medzi zahraničnými priemyselnými flotilami na mori a drobnými rybármi pobrežných štátov loviacimi pri pobrežiach.

Technické ochranné opatrenia sú v mnohých prípadoch zakotvené vo vnútroštátnych právnych predpisoch partnerských krajín, a preto o nich nie je možné rokovať. Musia sa začleniť do príslušných dohôd o partnerstve v odvetví udržateľného rybárstva.

Zásada platieb príspevkov EÚ za prístup vopred predstavuje stabilný príjem pre partnerskú krajinu, vďaka čomu sú dohody o partnerstve v odvetví udržateľného rybárstva atraktívnym vládnym nástrojom.

VIII

Komisia si je vedomá problémov porovnateľnosti, čo sa týka metodiky používanej nezávislými konzultantmi pri vykonávaní posúdení. Na základe interného auditu a usmernení vyplývajúcich z tohto auditu Komisia vytvorila spoločnú šablónu pre referenčný rámec hodnotení, ktoré sa vykonávajú v súvislosti s dohodami o partnerstve v odvetví udržateľného rybárstva. Jednotná a spoločná metodika súvisiaca s posudzovaním hospodárskeho dosahu FPA bola dohodnutá a vykonáva sa od začiatku roku 2015.

IX

Počas uplynulých rokov sa Komisia zapojila do procesu úprav svojich IT nástrojov a začiatkom roku 2013 spustila tzv. projekt IT licencie, ktorým sa bude v digitálnej podobe sledovať prenos oprávnenia a naň nadväzujúce činnosti. Existujúce IT nástroje umožňujú Komisii lepšie riadiť postupy súvisiace s uplatňovaním a udeľovaním oprávnení na rybolov, od zadania komplexnej požiadavky zo strany členského štátu až po poskytnutie oprávnenia treťou krajinou.

X

Od roku 2011 Komisia vypracúva nové postupy predkladania údajov a nové databázy, konkrétne tzv. DataWareHouse (dátový sklad), ktoré by umožnili lepšie a správne monitorovanie všetkých úlovkov rybárskych plavidiel EÚ. Tieto nové prvky boli sprístupnené koncom roku 2013 a v priebehu roku 2014 sa postupne uvádzali do prevádzky v závislosti od kapacity členských štátov uplatňovať tento systém. Ak sa vyskytnú konkrétne problémy, diskutuje sa o nich s členskými štátmi.

XI

V usmerneniach, ktoré vytvorili útvary Komisie v roku 2013 a aktualizovali v roku 2014 a ktoré sa týkajú monitorovania vykonávania sektorovej podpory, sa stanovujú zásady, podľa ktorých sa má postupovať pri vymedzovaní a monitorovaní sektorovej podpory, ako aj konkrétne pravidlá týkajúce sa požiadaviek na nahlasovanie. Umožňuje to, aby sa úpravy programu odsúhlasovali spoločným výborom.

Tieto usmernenia sa v najnovších protokoloch doplnili prostredníctvom začlenenia špecifických ustanovení týkajúcich sa vykonávania a monitorovania sektorovej podpory.

Na základe nich sa napríklad vyžaduje, aby sa vypracovala a dohodla matica činností, ktoré sa majú financovať zo sektorovej podpory, jasne identifikujúca akcie, ktoré sa majú podporovať, ciele a dosiahnuté výsledky.

Túto maticu pravidelne preskúmava spoločný výbor a monitoruje ju atašé pre rybárstvo, aby sa zabezpečilo dodržiavanie maticového programu.

XII

Na základe novej spoločnej rybárskej politiky (SRP) prijatej v roku 2013, ktorej súčasťou je aj oddelenie platieb sektorovej podpory od platieb za prístupové práva, ako aj súvisiaca podmienenosť, sa teraz platby sektorovej podpory priamo spájajú s výkonnosťou a využívaním sektorovej podpory.

Sektorová podpora poskytovaná v rámci dohôd o partnerstve v odvetví udržateľného rybárstva (SFPA) sa poskytuje na základe obmedzeného počtu konkrétnych akcií navrhnutých partnerskou krajinou, a nie na základe systémového prístupu ako ERF, v rámci ktorého sa poskytuje okrem iného aj rozpočtová podpora. Sektorová podpora je navyše všeobecne oveľa nižšia ako podpora poskytovaná v rámci ERF.

Spoločný výbor predpokladá zavedenie ustanovení o revidovaní sektorovej podpory v prípadoch, keď partnerská krajina vyžaduje odôvodnené prerozdelenie finančných prostriedkov v programe alebo keď je potrebné pozastaviť sektorové platby až dovtedy, kým sa nedosiahne uspokojivé vykonávanie sektorovej podpory.

XIII a)

Komisia akceptuje toto odporúčanie.

XIII b)

Komisia akceptuje toto odporúčanie a už začala s jeho vykonávaním.

XIII c)

Komisia môže akceptovať toto odporúčanie, ale jeho vykonávanie podlieha rokovaniam a dohode medzi EÚ a príslušnou treťou krajinou.

XIII d)

Komisia môže akceptovať toto odporúčanie a už začala proces konzultácií so zainteresovanými stranami.

XIII e)

Komisia akceptuje toto odporúčanie.

V decembri 2014 bola Komisii predstavená nová metodika, ktorá bola v januári 2015 prijatá. Vytvorí sa tak spoločný základ pre vykonávanie posúdení hospodárskeho vplyvu protokolov, ktoré sa uskutočnia pred nasledujúcimi rokovaniami. Keď sa táto metodika bude systematicky uplatňovať, bude v plnej miere v súlade s odporúčaniami Dvora audítorov.

XIII f)

Komisia akceptuje toto odporúčanie a domnieva sa, že už vykonáva potrebné kroky na nápravu tejto situácie.

Počas uplynulých rokov sa Komisia zapojila do procesu úprav svojich IT nástrojov a spustila tzv. projekt IT licencie, ktorým sa bude v digitálnej podobe sledovať prenos oprávnenia a na neho nadväzujúce činnosti.

XIII g)

Komisia akceptuje toto odporúčanie a domnieva sa, že už vykonáva potrebné kroky na nápravu tejto situácie.

Počas rokovaní o obnove protokolov Komisia aktívne presadzuje používanie elektronických licencií pre plavidlá EÚ.

XIII h)

Komisia akceptuje toto odporúčanie a domnieva sa, že už vykonáva potrebné kroky na nápravu tejto situácie.

Komisia je v nepretržitom kontakte s členskými štátmi s cieľom vyriešiť všetky technické problémy.

XIII i)

Komisia akceptuje toto odporúčanie a domnieva sa, že sa už aj čiastočne vykonáva, keďže vypracovala osobitné opatrenia týkajúce sa riadenia a monitorovania sektorovej podpory a na základe rokovaní s partnerskými krajinami Komisia podnikne potrebné kroky na ich úplné vykonávanie.

XIII j)

Komisia akceptuje toto odporúčanie a domnieva sa, že sa už aj čiastočne vykonáva.

V novej SRP sa súlad s inými politikami Únie stal jednou z jej zásad dobrého riadenia [článok 3 písm. h) nariadenia (EÚ) č. 1380/2013]. Na základe toho sa aspekty rybárstva čoraz viac presadzujú aj v rozvojovej politike.

XIII k)

Komisia akceptuje toto odporúčanie a domnieva sa, že sa už aj čiastočne vykonáva.

Vyplácanie sa každoročne zvažuje v kontexte spoločného výboru pre každú FPA. Ak spoločný výbor zistí a zhodne sa, že poskytnuté financovanie sa dostatočne nevyužilo, platba príspevku sektorovej podpory na ďalšie roky sa môže pozastaviť.

Pripomienky

21

V prípade Mauritánie nedošlo k prerušeniu rybolovných činností medzi uzatvorením protokolov na roky 2008 – 2012 a 2013 – 2014.

22

V súlade s článkom 9 nariadenia o oprávneniach na rybolovné činnosti mauritánske orgány súhlasili, že budú vydávať licencie na základe žiadostí, ktoré im boli odoslané. Ak by majitelia plavidiel EÚ požiadali o vydanie licencií na iné kategórie rybolovu, možno by licencie na tieto iné kategórie rybolovu boli vydané. V tom čase však majitelia plavidiel nepodali žiadne žiadosti.

23

Riešenie dohodnuté s Mauritániou v júli 2014 je kompromisom, pokiaľ ide o problém dátumu uplynutia platnosti, a Komisia ho so súhlasom príslušných členských štátov akceptovala.

24

Možnosť poskytnutia odškodnenia v dôsledku prerušenia rybolovných činností vyplýva z nariadenia o Európskom fonde pre rybné hospodárstvo (EFRH). Tieto sumy odškodnenia sú už naplánované v rozpočte EÚ, a preto EÚ nevznikajú žiadne dodatočné výdavky.

28

V novej SRP sa „súlad s inými politikami Únie“ stal jednou z jej zásad dobrého riadenia [článok 3 písm. h) nariadenia (EÚ) č. 1380/2013].

Posilnená spolupráca s GR DEVCO na úrovni vyššieho riadenia aj administratívy zabezpečí efektívne využívanie finančnej podpory, ktorú poskytuje EÚ, či už prostredníctvom SFPA, alebo ERF, a iní darcovia.

Sektorová podpora EÚ sa poskytuje okrem iného ako pomoc pri zlepšovaní riadenia na vnútroštátnej úrovni, pričom financovanie poskytnuté IOC na regionálnej úrovni z ERF je zamerané na ďalší rozvoj regionálnej spolupráce. K zabezpečeniu doplnkovosti financovaných akcií prispieva aj atašé pre rybárstvo v delegácii EÚ na mieste v rámci svojich pravidelných kontaktov s IOC.

31

Prostredníctvom FPA a konkrétnejšie prostredníctvom sektorovej podpory sa EÚ snaží posilniť spoločné vedecké procesy súvisiace s posudzovaním zásob, rybolovu a riadiacich opatrení medzi vedcami EÚ a partnerských krajín, a to prostredníctvom spoločných vedeckých výborov v zmiešaných SFPA, a takisto sa snaží podporiť účasť vedcov a riadiacich pracovníkov partnerských krajín na schôdzach regionálnych organizácií pre riadenie rybárstva (RFMO) v súvislosti s dohodou o partnerstve v odvetví udržateľného rybárstva týkajúcou sa tuniaka.

V prípade dohôd týkajúcich sa tuniaka by sa v protokoloch mali udeľovať prístupové práva, len ak sú v súlade so zásadami riadenia vyjadrenými v Dohovore Organizácie Spojených národov o morskom práve. Komisia by preto mala zabezpečiť, aby boli v FPA vyjadrené uznesenia a odporúčania regionálnych organizácií pre riadenie rybárstva (RFMO) o stave populácií rýb.

V prípade zmiešaných dohôd spoločný vedecký výbor pravidelne preskúmava všetky významné a dostupné informácie o úlovkoch, úsilí a stave populácie rybných hospodárstiev, ktoré súvisia s príslušnými protokolmi k SFPA.

Podľa článku 61 Dohovoru OSN o morskom práve platí, že dokonca aj keď pobrežný štát zistí prebytok, za to, že nedôjde k nadmernému rybolovu, nesú zodpovednosť aj EÚ a vlajkový štát. Preto sa EÚ snaží dosiahnuť úplnú transparentnosť rybolovných možností a riadiacich cieľov. Pojem prebytku však neznamená, že treba prijať riadiaci rámec na základe obmedzenia výlovu. Miery rybolovnej úmrtnosti možno skutočne obmedziť aj formou iných druhov opatrení, ako napríklad obmedzenia kapacity, obmedzenia úsilia a podobne.

32

Rybolovná úmrtnosť sa obmedzuje prostredníctvom obmedzení kapacity, ktoré sa stanovujú na základe plánov rozvoja flotily strán IOTC, a úrovne kapacity súvisiace s EÚ sa v protokoloch rešpektujú.

Odpovede na body 33 – 34

Vo všetkých nedávnych rokovaniach zohrávali otázky riadneho finančného riadenia a maximálnej hodnoty za vynaložené prostriedky významnú úlohu pri postupe rokovaní. Prejavilo sa to v zmene štruktúry finančnej zložky, keď priemysel teraz prevzal od EÚ väčší podiel finančnej záťaže za prístupové platby.

39

Z informácií uvedených v hodnotení tiež vyplýva, že sa priama pridaná hodnota pre všetkých príjemcov počas protokolu na roky 2013 – 2014 znížila v porovnaní s predošlým protokolom len mierne (z 0,86 na 0,8), pričom sa prínos z pridanej hodnoty preniesol na Mauritániu.

Podmieňuje to tiež skutočnosť, že hodnotenie sa týkalo len 11 mesiacov z obdobia trvania protokolu, čo sú dva roky, ktoré sú práve zhodné s obdobím nízkeho využívania. Treba tiež poznamenať vysokú premenlivosť trhových cien pre malé pelagické druhy, ktorá má zrejmý vplyv na odhady pridanej hodnoty. Z týchto dôvodov by sa závery hodnotenia mali obozretne zvážiť.

40

Z tohto dôvodu boli pozastavené rokovania s Mauritániou o ďalšom protokole.

41

Počas rokovaní s Mozambikom o novom protokole členské štáty akceptovali tieto technické podmienky, lebo Komisia dokonca dosiahla odchýlku od vnútroštátnych právnych predpisov (kontrole má namiesto celej flotily podliehať len tretina flotily) s cieľom maximalizovať využitie protokolu.

46

Podpora v rámci SFPA a rozpočtová podpora v rámci ERF sú charakterom odlišné a rokuje sa o nich samostatne. Kalendár rokovaní o podpore v rámci ERF a SFPA sa zhoduje skutočne len zriedka. O programe ERF sa rokuje každých sedem rokov, zatiaľ čo SFPA sa zvyčajne dohadujú na tri až štyri roky.

Komisia sa preto domnieva, že to neovplyvňuje jej pozíciu počas rokovaní o SFPA.

Všeobecne panuje súlad a jednotnosť v prístupoch voči našim partnerským krajinám.

49

Komisia sa spolieha na údaje poskytnuté členskými štátmi, ako sa to vyžaduje v právnych predpisoch EÚ. Môžu sa vyskytnúť nezrovnalosti, ktoré sa vyriešia prostredníctvom nového centralizovaného systému hlásenia o úlovkoch, ktorý umožní stále sledovanie. Zlepší sa dostupnosť údajov, keď sa budú konštantne porovnávať vykázané úlovky so stanovenou referenčnou tonážou z protokolu.

50

Krátke trvanie protokolu pred reformou SRP malo za cieľ umožniť prechod k vykonávaniu novej SRP. Po nadobudnutí jej účinnosti bude snaha uzatvárať protokoly s dlhším trvaním, priemerne štyri až päť rokov.

52

Keďže sa v cieľoch SRP, ktoré sa týkajú FPA, nepredpokladal ich vplyv na regióny EÚ ani dodávku rýb na trh EÚ, neočakávalo sa hodnotenie týchto aspektov.

Začiatkom roku 2015 konzultanti, ktorých najala Komisia na vykonanie hodnotení SFPA, vypracovali a s útvarmi Komisie dohodli spoločnú, homogénnu metódu posudzovania hospodárskeho vplyvu v kontexte SFPA.

57

Postup overovania Komisie v plnej miere rešpektuje ustanovenia platného protokolu.

Komisia v súčasnosti vytvára nový systém, ktorý bude zaznamenávať prenos oprávnenia aj na neho nadväzujúce činnosti, a to všetko v digitálnej podobe (projekt LICENCIA). Komisii to umožní lepšie riadiť jednotlivé časti postupov súvisiacich so žiadosťami o oprávnenie na rybolov a ich poskytnutím, od predloženia komplexnej žiadosti členským štátom až po udelenie oprávnenia treťou krajinou.

58

Forma prenosu žiadosti o oprávnenie do veľkej miery závisí od konkrétnych ustanovení vo vnútroštátnych právnych predpisoch partnerskej krajiny, aj od ich príslušnej ľudskej a administratívnej kapacity.

59

V prípade Mauritánie delegácia EÚ pozorne monitoruje proces udeľovania licencií a je v stálom kontakte s príslušnými útvarmi Mauritánie, aby sa zabezpečila minimalizácia omeškaní. Proces navyše uľahčuje prítomnosť agentov, ktorí zastupujú vlastníkov lodí v miestnych orgánoch.

60

Súčasný IT systém umožňuje Komisii sledovať len žiadosti o oprávnenie na rybolov, keď ich v úplnej podobe zašle príslušný vlajkový štát. Cieľom projektu, ktorý sa začal začiatkom roku 2013 s cieľom zlepšiť tento proces (tzv. projekt IT licencie), bolo umožniť lepšie monitorovanie postupov súvisiacich so žiadosťami o oprávnenia na rybolov a ich poskytnutím. Komisia medzitým v súčasnosti reviduje všetky svoje interné postupy.

62

Ustanovenia o hlásení v príslušných právnych predpisoch EÚ sa dodržiavajú a Komisia vedie príslušné záznamy. Okrem toho sa vypracúvajú potrebné IT nástroje na vytvorenie databázy úlovkov.

63

Od roku 2011 Komisia vypracúva nové postupy predkladania údajov a nové databázy, konkrétne tzv. DataWareHouse, ktoré by umožnili lepšie a správne monitorovanie všetkých úlovkov rybárskych plavidiel EÚ. Tieto nové prvky boli sprístupnené koncom roku 2013 a v priebehu roku 2014 sa postupne uvádzali do prevádzky v závislosti od kapacity členských štátov uplatňovať tento systém. Ak sa vyskytnú konkrétne problémy, diskutuje sa o nich s členskými štátmi.

65

Komisia tento problém už odhalila a v súčasnosti pracuje s členskými štátmi, výskumnými inštitúciami EÚ v oblasti rybárstva a tretími krajinami na dohode o spoločných a zdieľaných metodikách na posudzovanie úlovkov vo vodách, na ktoré sa vzťahujú FPA.

Aj keď mohlo existovať potenciálne riziko vzniku dodatočných výdavkov pre EÚ, nestalo sa tak v prípade Indického oceána, kde úlovky nepresiahli referenčnú tonáž podľa žiadnej z dohôd, ktoré Dvor audítorov preskúmava, s výnimkou miléniových rozvojových cieľov v rokoch 2005 a 2007.

68

Pozri odpoveď na bod XI zhrnutia.

69

Ak to bolo možné, v krajinách, kde je aktívnych viacero darcov, EÚ stanovila koordinačné schôdze s inými aktérmi v oblasti rozvoja (napr. v Mauritánii a nedávno v Mozambiku). Na koordinačných schôdzach sa zúčastňuje aj atašé pre rybárstvo. Rôzne časti delegácie zapojenej do rozvojovej spolupráce aktívne spolupracujú.

Výber priorít EÚ sa prejavuje na koordinačných schôdzach s inými darcami.

70

Delegácia v Mozambiku sa zúčastňuje na koordinačných schôdzach sektorových darcov, ktoré organizuje ministerstvo, pričom delegácia je zastúpená ako najvýznamnejší darca v sektore. Orgány v oblasti rybárstva navyše pripravujú plán činností v súlade s vnútroštátnymi pravidlami, ktorý sa týka transparentnosti činností financovaných rôznymi darcami a EÚ. Komisia sa domnieva, že tu neexistuje žiadne riziko dvojitého financovania.

72

Pozri tiež odpoveď v bode XI zhrnutia.

73

Komisia sa zameriava na to, aby boli príspevky v rámci sektorovej podpory jasne uvedené v národnom rozpočte. Závisí to však od vnútroštátnych finančných právnych predpisov partnerskej krajiny.

Komisia zastáva názor, že poskytnutú sektorovú podporuje možné vysledovať v príslušných maticiach partnerských krajín.

Takisto sa opiera o skutočnosť, že kroky podniknuté partnerskou krajinou pri uplatňovaní príslušnej matice v súvislosti s vykonávaním sektorovej podpory zvyčajne podliehajú príslušným vnútroštátnym pravidlám, ktoré sa týkajú výberových konaní a obstarávania.

74

Spoločné výbory v rámci protokolov monitorujú vykonávanie sektorovej podpory vrátane nákladovej účinnosti, ak je to možné.

Čo sa týka Mozambiku, okrem pravidelného monitorovania v spoločnom výbore treba ešte vykonať konečné posúdenie vykonávania sektorovej podpory poskytnutej v rámci protokolu na roky 2012 – 2014. V Mozambiku práve prebieha proces prípravy dokumentácie na toto posúdenie a bude zorganizovaný spoločný výbor s cieľom revidovať dosiahnutý pokrok.

75

Pozri odpoveď na bod XII zhrnutia.

Úroveň využívania v Mauritánii ovplyvnili náročné politické podmienky na začiatku obdobia rokov 2008 – 2012. Sektorová podpora v rámci protokolu na roky 2013 – 2014 sa navyše na základe výslovnej žiadosti mauritánskych orgánov znížila na sumu 3 miliónov EUR/ročne. Nešlo teda o úvodný cieľ Komisie ani o priamu reakciu na nedostatočnú transparentnosť u mauritánskeho partnera.

Absorpčná kapacita sa pozorne monitoruje na každej schôdzi spoločného výboru, kde sa systematicky posudzuje a pripomienkuje miera využívania finančných prostriedkov. V porovnaní s predošlými protokolmi sa pritom dosiahlo výrazné zlepšenie v prípade Seychel a Mozambiku.

76

Využívanie sektorovej podpory poskytnutej partnerským krajinám sa určuje jednotlivo pre každý prípad na základe toho, ako si partnerská krajina želá využiť túto podporu v súvislosti s rozvojom jej vlastnej vnútroštátnej rybárskej politiky.

Rámček 2 – Madagaskar

Finančné prostriedky EÚ sú zistiteľné na úrovni štátnej pokladnice ako iné štátne zdroje príjmu.

Rámček 2 – Mauritánia

Suma 25 miliónov EUR nevyužitých príspevkov sektorovej podpory je výsledkom spoločného preskúmania. V marci 2013 Mauritánia poslala správu EÚ, v ktorej uviedla, že zostávajúce finančné prostriedky k tomuto dátumu predstavovali sumu 13 miliónov EUR. Toto číslo však nebolo spoločne uznané, keďže Mauritánia riadne neodôvodnila základ svojho výpočtu.

Rámček 2 – Mozambik

Spoločný výbor sa na svojej schôdzi v júni 2012 dohodol zmeniť program ex post, ako sa uvádza v prílohách pripojených k správe, a že v celkovom rámci akcií dohodnutých a začlenených do národného rozpočtu sa predpokladajú ďalšie infraštruktúrne projekty.

78

Pozri odpoveď na bod XII zhrnutia.

Zlepšilo sa riadenie sektorovej podpory po reforme SRP, ktorou sa oddelilo financovanie v rámci sektorovej podpory od platieb za prístup a zlepšilo sa monitorovanie a uplatňovanie podmienenosti v procese spoločného výboru.

Pozri odpoveď na bod XII zhrnutia.

80

Vyplácanie sa každoročne zvažuje a pravidelne reviduje v kontexte spoločného výboru pre každú FPA. Ak spoločný výbor zistí a zhodne sa, že poskytnuté financovanie sa dostatočne nevyužilo, platba príspevku sektorovej podpory na ďalšie roky sa môže pozastaviť, kým sa nezlepší využívanie finančných prostriedkov. Konkrétne sa tak stalo v prípade Seychel, Mozambiku a Komor.

81

Ak sa nedosiahnu žiadne alebo sa dosiahnu len obmedzené výsledky v prioritných akciách/projektoch, vyplatenie sektorovej podpory v nasledujúcom roku sa pozastaví, až kým sa nesplnia ciele.

Túto skutočnosť je potrebné vnímať v súvislosti s tým, že akcie nemajú primárne obmedzené trvanie na obdobie daného finančného roka, ale môžu mať viacročný charakter.

82

Aj keď sú koncepcie rovnaké, ciele sa výrazne líšia vzhľadom na rozdielny rozsah a mieru podpory a jej riadenia.

Pri vykonávaní týchto politík sa však zlepšil súlad a jednotnosť medzi útvarmi Komisie, pokiaľ ide o používanie a vyplácanie sektorovej podpory. Základom uplatňovania sú zacielené a identifikovateľné akcie s jasnými ukazovateľmi plnenia, podľa ktorých sa meria výkonnosť.

Programy sektorovej podpory sa vypracúvajú podľa potrieb partnerskej krajiny a vychádzajú z týchto potrieb a diskutuje sa o nich v spoločnom výbore obidvoch strán. Výsledkom tohto konzultačného procesu je konečný program činností.

Rámček 3 – Madagaskar

Na Madagaskare platby v rámci SFPA pokračovali aj po rozhodnutí, že Madagaskar už nespĺňa kritériá na rozpočtovú podporu. Toto rozhodnutie sa prijalo na základe celkovej koordinácie príslušných útvarov inštitúcií EÚ, keďže platby boli jasne zacielené na správu rybolovu a prispievali k zabezpečeniu zamestnanosti a rastu v sektore rybárstva, ako aj potravinovej bezpečnosti v krajine v kontexte politickej krízy.

Rámček 3 – Mozambik

Aj keď bola rozpočtová podpora oneskorená, nemalo to žiadnu súvislosť s platbou sektorovej podpory, keďže nemala nijaký priamy dosah na vykonávanie dohodnutého konkrétneho pracovného programu v rámci sektorovej podpory. Je teda možné pozorovať odlišný charakter týchto dvoch režimov podpory.

Komisia sa domnieva, že väčší súlad medzi rozvojovou politikou a rybárskou politikou nevyhnutne neznamená totožný prístup, čo sa týka platieb finančných prostriedkov podľa príslušných politík, keďže sa obidve riadia pomocou konkrétnych právnych nástrojov a treba dodržiavať príslušné podmienky.

83

Pozri odpoveď na bod XI zhrnutia.

Komisia sa snaží, aby boli príspevky v rámci sektorovej podpory zahrnuté do finančného práva partnerských krajín s cieľom zabezpečiť transparentnosť finančných prostriedkov.

Závery a odporúčania

85

Rokovania o protokoloch k FPA závisia od súboru faktorov, z ktorých mnohé Komisia nemôže kontrolovať. Treba postupovať podľa istých pravidiel, ktoré sa týkajú aj ďalších inštitúcií EÚ, t. j. Rady a Parlamentu. Celkový čas procesu rokovania do veľkej miery závisí aj od vnútorných postupov prijímania v tretej partnerskej krajine.

86

Tento prechodný režim je založený na článku 9 nariadenia o oprávneniach na rybolovné činnosti (ES) č. 1006/2008, ktorý má zabezpečiť pokračovanie rybolovných operácií na obmedzené obdobie v trvaní šiestich mesiacov v situácii, keď bol medzi EÚ a jej partnerskou krajinou dohodnutý protokol, ale zatiaľ sa prechodne neuplatňuje. Takéto prechodné licencie udeľuje partnerská krajina výlučne dobrovoľne na žiadosť Komisie, pričom by sa mali považovať za licencie udelené v rámci hlavnej dohody (aj keď chýba protokol), a teda nie sú v rozpore s doložkou o výhradnom práve (na rozdiel od čisto „súkromných licencií“, ktoré sa chápu v súlade s vysvetlením Súdneho dvora vo veci C-565/13).

87

Pokiaľ ide o dohody o tuniakovi, tento postup sa už dodržiava, a to najmä v Indickom oceáne, kde v partnerských krajinách existujú rybné hospodárstva, ktoré odrážajú migračné trasy tuniaka. Pokiaľ ide o tzv. zmiešané dohody, vzhľadom na rôzne rybné hospodárstva, ktorých sa to týka, by to bolo ťažšie dosiahnuť.

88

Podľa situácie tento pojem znamená, že ciele riadenia, opatrenia v oblasti riadenia a kľúče na rozdeľovanie medzi jednotlivé zainteresované strany stanovené pobrežným štátom sú jasne špecifikované a dobre známe, ako je to v prípade zmiešaných dohôd s Grónskom, Marokom, Mauritániou a Guineou-Bissau.

Pokiaľ ide o dohody o tuniakoch, rybolovné možnosti sa stanovujú na základe cieľov a opatrení riadenia prijatých príslušnými regionálnymi organizáciami pre riadenie rybárstva (RFMO), ktoré sú poverené vykonávaním týchto úloh v regionálnej sfére, a sú podporené vedeckou prácou a odporúčaniami regionálnych organizácií pre riadenie rybárstva.

89

Komisia berie do úvahy úroveň využívania rybolovných možností v minulosti a vonkajšie faktory, ktoré môžu mať vplyv na využívanie rybolovných možností a ktoré závisia od dostupnosti a nestálosti úlovkov.

Referenčné úrovne úlovkov stanovené v protokoloch k FPA v súvislosti s lovom tuniakov – ktoré však nepredstavujú obmedzenia výlovu – sú založené na predošlých vykázaných úlovkoch rybárskych flotíl EÚ. Referenčná tonáž dohodnutá v príslušných protokoloch, ktorá je nevyhnutnou podmienkou pre našich partnerov, predstavuje právny základ úhrad príspevkov EÚ za prístup. V rámci takýchto referenčných úrovní úlovkov sa však musí zohľadňovať aj vyššia medziročná nestálosť úlovkov v rôznych oblastiach, ktorá je výsledkom premenlivého rozdelenia a nadbytku mimoriadne migračných druhov v jednotlivých rokoch.

V súvislosti s prepojením medzi možným nedostatočným využitím rybolovných možností a uplatňovaním prísnejších technických ochranných opatrení treba pripomenúť, že takéto technické ochranné opatrenia sa dohadujú obidvoma stranami, aby sa zabezpečilo udržateľné využívanie jednotlivých populácií, znížil sa vplyv rybolovných činností na morské ekosystémy a aby sa zabránilo konfliktom medzi zahraničnými priemyselnými flotilami na mori a drobnými rybármi pobrežných štátov loviacimi pri pobrežiach.

Technické ochranné opatrenia sú v mnohých prípadoch zakotvené vo vnútroštátnych právnych predpisoch partnerských krajín, a preto o nich nie je možné rokovať. Musia sa začleniť do príslušných dohôd o partnerstve v odvetví udržateľného rybárstva.

Zásada platieb príspevkov EÚ za prístup vopred predstavuje stabilný príjem pre partnerskú krajinu, vďaka čomu sú dohody o partnerstve v odvetví udržateľného rybárstva atraktívnym vládnym nástrojom.

90

Komisia si je vedomá problémov porovnateľnosti, čo sa týka metodiky používanej nezávislými konzultantmi pri vykonávaní posúdení. Na základe interného auditu a usmernení vyplývajúcich z tohto auditu Komisia vytvorila spoločnú šablónu pre referenčný rámec hodnotení, ktoré sa vykonávajú v súvislosti s dohodami o partnerstve v odvetví udržateľného rybárstva. Jednotná a spoločná metodika súvisiaca s posudzovaním hospodárskeho dosahu FPA bola dohodnutá a vykonáva sa od začiatku roku 2015.

Odporúčanie 1 a)

Komisia akceptuje toto odporúčanie.

Odporúčanie 1 b)

Komisia akceptuje toto odporúčanie a už začala s jeho vykonávaním.

Odporúčanie 1 c)

Komisia akceptuje toto odporúčanie, ale jeho vykonávanie podlieha rokovaniam a dohode medzi EÚ a príslušnou treťou krajinou.

Odporúčanie 1 d)

Komisia akceptuje toto odporúčanie a už začala proces konzultácií so zainteresovanými stranami.

Odporúčanie 1 e)

Komisia akceptuje toto odporúčanie.

V decembri 2014 bola Komisii predstavená nová metodika, ktorá bola v januári 2015 prijatá. Vytvorí sa tak spoločný základ pre vykonávanie posúdení hospodárskeho vplyvu protokolov, ktoré sa uskutočnia pred nasledujúcimi rokovaniami. Keď sa táto metodika bude systematicky uplatňovať, bude v plnej miere v súlade s odporúčaniami Dvora audítorov.

92

Počas uplynulých rokov sa Komisia zapojila do procesu úprav svojich IT nástrojov a začiatkom roku 2013 spustila tzv. projekt IT licencie, ktorým sa bude v digitálnej podobe sledovať prenos oprávnenia a na neho nadväzujúce činnosti. Existujúce IT nástroje umožňujú Komisii lepšie riadiť postupy súvisiace s uplatňovaním a udeľovaním rybolovných oprávnení, od zadania komplexnej požiadavky zo strany členského štátu až po poskytnutie oprávnenia treťou krajinou.

93

Od roku 2011 Komisia vypracúva nové postupy predkladania údajov a nové databázy, konkrétne tzv. DataWareHouse, ktoré by umožnili lepšie a správne monitorovanie všetkých úlovkov rybárskych plavidiel EÚ. Tieto nové prvky boli sprístupnené koncom roku 2013 a v priebehu roku 2014 sa postupne uvádzali do prevádzky v závislosti od kapacity členských štátov uplatňovať tento systém. Ak sa vyskytnú konkrétne problémy, diskutuje sa o nich s členskými štátmi.

Odporúčanie 2 a)

Komisia akceptuje toto odporúčanie a domnieva sa, že už vykonáva potrebné kroky na nápravu tejto situácie.

Počas uplynulých rokov sa Komisia zapojila do procesu úprav svojich IT nástrojov a spustila tzv. projekt IT licencie, ktorým sa bude v digitálnej podobe sledovať prenos oprávnenia a na neho nadväzujúce činnosti.

Odporúčanie 2 b)

Komisia akceptuje toto odporúčanie a domnieva sa, že už vykonáva potrebné kroky na nápravu tejto situácie.

Počas rokovaní o obnove protokolov Komisia aktívne presadzuje používanie elektronických licencií pre plavidlá EÚ.

Odporúčanie 2 c)

Komisia akceptuje toto odporúčanie a domnieva sa, že už vykonáva potrebné kroky na nápravu tejto situácie.

Komisia je v nepretržitom kontakte s členskými štátmi s cieľom vyriešiť všetky technické problémy.

94

V usmerneniach, ktoré vytvorili útvary Komisie v roku 2013 a aktualizovali v roku 2014 a ktoré sa týkajú monitorovania vykonávania sektorovej podpory, sa stanovujú zásady, podľa ktorých sa má postupovať pri vymedzovaní a monitorovaní sektorovej podpory, ako aj konkrétne pravidlá týkajúce sa požiadaviek na nahlasovanie. Umožňuje to, aby sa úpravy programu odsúhlasovali spoločným výborom.

Tieto usmernenia sa v najnovších protokoloch doplnili prostredníctvom začlenenia osobitných ustanovení týkajúcich sa vykonávania a monitorovania sektorovej podpory.

Na základe nich sa napríklad vyžaduje, aby sa vypracovala a dohodla matica činností, ktoré sa majú financovať zo sektorovej podpory, jasne identifikujúca akcie, ktoré sa majú podporovať, ciele a dosiahnuté výsledky.

Túto maticu pravidelne preskúmava spoločný výbor a monitoruje ju atašé pre rybárstvo, aby sa zabezpečilo dodržiavanie maticového programu.

95

Na základe novej spoločnej rybárskej politiky (SRP) prijatej v roku 2013, ktorej súčasťou aj oddelenie platieb sektorovej podpory od platieb za prístupové práva, ako aj podmienenosť súvisiaca s týmito platbami, sa teraz platby sektorovej podpory priamo spájajú s výkonnosťou a využívaním sektorovej podpory.

Sektorová podpora poskytovaná v rámci dohôd o partnerstve v odvetví udržateľného rybárstva (SFPA) sa poskytuje na základe obmedzeného počtu konkrétnych akcií navrhnutých partnerskou krajinou, a nie na základe systémového prístupu ako ERF, v rámci ktorého sa poskytuje okrem iného aj rozpočtová podpora. Sektorová podpora je navyše všeobecne oveľa nižšia ako podpora poskytovaná v rámci ERF.

Spoločný výbor predpokladá zavedenie ustanovení o revidovaní sektorovej podpory v prípadoch, keď partnerská krajina vyžaduje odôvodnené prerozdelenie finančných prostriedkov v programe alebo keď je potrebné pozastaviť sektorové platby až dovtedy, kým sa nedosiahne uspokojivé vykonávanie sektorovej podpory.

Odporúčanie 3 a)

Komisia akceptuje toto odporúčanie a domnieva sa, že sa už aj čiastočne vykonáva, keďže vypracovala špecifické opatrenia týkajúce sa riadenia a monitorovania sektorovej podpory a na základe rokovaní s partnerskými krajinami Komisia podnikne potrebné kroky na ich úplné vykonávanie.

Odporúčanie 3 b)

Komisia akceptuje toto odporúčanie a domnieva sa, že sa už aj čiastočne vykonáva.

V novej SRP sa súlad s inými politikami Únie stal jednou z jej zásad dobrého riadenia [článok 3 písm. h) nariadenia (EÚ) č. 1380/2013]. Na základe toho sa aspekty rybárstva čoraz viac presadzujú aj v rozvojovej politike.

Odporúčanie 3 c)

Komisia akceptuje toto odporúčanie a domnieva sa, že sa už aj čiastočne vykonáva.

Vyplácanie sa každoročne zvažuje v kontexte spoločného výboru pre každú FPA. Ak spoločný výbor zistí a zhodne sa, že poskytnuté financovanie sa dostatočne nevyužilo, platba príspevku sektorovej podpory na ďalšie roky sa môže pozastaviť.

Odpoveď na tabuľku 4

V prípade Mozambiku viedlo následné overenie Komisiou k náprave údajov. Podľa súčasných informácií, ktorými Komisia disponuje, boli úlovky na úrovni 2 330 t, čo úzko vyjadruje množstvá vykázané Španielskom a Francúzskom pre ten istý rok (2 326 t).

QJ-AB-15-010-SK-N  ISSN 1977-5776

Európska únia (EÚ) rokuje o dohodách s pobrežnými krajinami s cieľom získať pre flotilu EÚ právo na prístup do rybolovnej oblasti, podporovať správu a udržateľný rozvoj v sektore rybárstva. Dvor audítorov zistil, že Európska komisia vo všeobecnosti dobre riadi tieto dohody, i keď sú potrebné niektoré zlepšenia. Množstvá rýb dohodnuté s pobrežnými krajinami pravidelne presahujú skutočné využívanie flotilou EÚ, čo spôsobilo, že dohody boli relatívne drahšie, ako EÚ očakávala. Monitorovania údajov o úlovkoch a postupu udeľovania licencií neboli dostatočne zabezpečené a pri podpore poskytovanej na udržateľný rozvoj odvetví miestneho rybolovu je potrebné jasnejšie definovať podmienky oprávnenosti a zlepšiť koordináciu a jednotnosť s ďalšou rozvojovou podporou EÚ.